Shaheizy Sam teruja, Syatilla selamat bersalin anak ketiga
Oleh MOHAMMAD SHAHEMY AZMI

9 Mei 2022, 3:07 pm
PETALING JAYA – “Alhamdulillah. Saya sangat gembira dan bersyukur dengan kelahiran anak ketiga ini iaitu seorang bayi perempuan. Rasa teruja sudah lama tidak dukung bayi”.
Demikian kata-kata oleh pelakon Shaheizy Sam selepas isteri kesayangannya yang juga pelakon, Syatilla Melvin selamat melahirkan cahaya mata ketiga sekitar pukul 11 pagi tadi.
Sam atau nama lengkapnya Shaheizy Sam Abdul Samad, 38, ketika dihubungi Kosmo! Online memberitahu isteri dan bayinya berada dalam keadaan baik dan sihat.
Kata Sam, Syatilla telah dimasukkan ke Hospital Ampang Puteri, Selangor sejak malam tadi selepas menunjukkan tanda-tanda akan bersalin.
“Syatilla dibawa ke hospital sejak malam tadi. Alhamdulillah sekitar pukul 11 pagi tadi dia selamat melahirkan cahaya mata ketiga iaitu seorang perempuan secara pembedahan ‘czer’.
“Memang ketiga-tiga anak saya semuanya bersalin secara pembedahan. Jadi tidak ada apa-apa yang membimbangkan. Isteri pun baik dan sihat, begitu juga bayi,” katanya.

Ujar pelakon filem Polis Evo itu lagi, dia merancang untuk membawa isterinya pulang untuk berpantang di Melaka, memandangkan ibunya yang juga pelakon veteran, Khaty Fauziah kini menetap di sana.
“Mungkin saya akan bawa isteri pulang ke Melaka untuk berpantang kerana mommy (panggilan ibunya) tinggal di sana.
“Saya pun akan bercuti panjang iaitu selama kira-kira sebulan untuk menjaga isteri,” kata Sam.
Sekadar info, Sam dan Syatilla mendirikan rumah tangga pada 8 Februari 2016. Hasil perkongsian hidup, mereka dikurniakan dua cahaya mata, Syeriv Samheizy, 5, dan Sarima Samheizy, 3.
Syatilla bagaimanapun sebelum ini pernah mengalami keguguran sebanyak tiga kali. – KOSMO! ONLINE


Amaran ribut petir di lapan negeri petang ini
Oleh KOSMO!

9 Mei 2022, 2:56 pm
PETALING JAYA- Lapan negeri termasuk Perak, Selangor dan Putrajaya menerima amaran ribut petir, hujan lebat dan angin kencang pada petang ini.
Jabatan Meteorologi Malaysia (MetMalaysia) berkata, turut menerima amaran sama ialah Terengganu, Pahang, Negeri Sembilan, Sarawak dan Sabah.
“Ribut petir, hujan lebat dan angin kencang dijangka di negeri Perak melibatkan kawasan Batang Padang manakala di Terengganu meliputi kawasan Kuala Nerus, Kuala Terengganu, Marang, Dungun dan Kemaman.
“Di Pahang, kawasan terlibat ialah Jerantut dan Kuantan manakala di Selangor (Sabak Bernam, Klang, Kuala Langat dan Sepang) selain Negeri Sembilan melibatkan kawasan Seremban, Port Dickson, Kuala Pilah dan Rembau,” katanya menerusi hantaran Facebook di sini tadi.
Jelas MetMalaysia, amaran sama turut dikeluarkan sehingga pukul 6 petang ini melibatkan beberapa kawasan di Sarawak dan Sabah.
“Ribut petir, hujan lebat dan angin kencang dijangka di Limbang, Sarawak manakala di Sabah melibatkan beberapa kawasan seperti Sipitang, Tenom, Kuala Penyu, Beaufort, Tawau, Kota Kinabalu dan Sandakan,” jelasnya.

Amaran terbabit dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.- KOSMO! ONLINE


2 individu ditahan bantu siasatan kes rompak RM1 juta, emas
Oleh ROHANA MOHD. NAWI

9 Mei 2022, 2:22 pm
TUMPAT – Polis menahan dua individu termasuk seorang wanita bagi membantu siasatan berhubung kes samun sebuah kedai pajak gadai emas di Seksyen 1, Jalan Besar dekat Pasir Mas, Khamis minggu lalu.
Pemangku Ketua Polis Kelantan, Datuk Muhamad Zaki Harun berkata, kedua-dua individu itu berusia dalam lingkungan 30-an ditahan di sekitar Pasir Mas sehari selepas kejadian.
Menurutnya, mereka kini direman selama tujuh hari bermula Jumaat lalu sehingga 12 Mei ini untuk membantu siasatan mengikut Seksyen 395/397 Kanun Keseksaan kerana merompak.
“Kita sedang mendapatkan bukti-bukti baharu selain perlu mengesahkan beberapa kenyataan daripada saksi.
“Berdasarkan siasatan ketika ini, terdapat percanggahan kenyataan daripada saksi. Polis sedang meneliti kenyataan saksi lain untuk melengkapkan siasatan,” katanya.
Beliau berkata demikian pada sidang akhbar selepas Majlis Pemakaian Lencana Pangkat dan Majlis Serah Tugas Ketua Polis Daerah Tumpat antara Superintendan Tan Seng Lee kepada Asisten Komisioner Amran Dolah di Ibu Pejabat Polis Daerah (IPD) Tumpat, di sini hari ini. – KOSMO! ONLINE.


Manifesto kerajaan Pulau Pinang capai 90 peratus
Oleh SAFINA RAMLI

9 Mei 2022, 3:06 pm
GEORGE TOWN – Sebanyak 68 manifesto kerajaan negeri Pulau Pinang mencapai 90 peratus pelaksanaan dengan 54 janji telah ditepati, 12 dalam pelaksanaan manakala dua lagi tidak akan dilaksanakan ekoran terdapat pertindihan dengan program Kerajaan Pusat.
Ketua Menteri, Chow Kon Yeow berkata, beliau yakin baki 10 peratus manifesto berkenaan akan dapat dicapai bersama barisan kepemimpinan kerajaan negeri Pulau Pinang seperti mana yang telah dibuktikan dalam cabaran menempuh tempoh pandemik Covid-19.
“Empat tahun lalu, 9 Mei merupakan tarikh keramat di mana rakyat Pulau Pinang telah memberi mandat dan kepercayaan kepada kita.
“Sehingga hari ini iaitu genap empat tahun, hasil titik peluh bersama kita telah mencapai 90 peratus daripada jumlah manifesto secara keseluruhan yang mana 54 janji telah ditepati, 12 dalam pelaksanaan dan dua lagi tidak akan dilaksanakan ekoran terdapat pertindihan program Kerajaan Persekutuan,” katanya ketika membentangkan pencapaian Manifesto 2018 kerajaan negeri Pulau Pinang di Auditorium A, Komtar di sini hari ini.
Terdapat 11 tema utama di bawah Manifesto ‘Saya Sayang Pulau Pinang’ yang dibentangkan pada tahun 2018 antaranya seperti pentadbiran cekap, akauntabiliti, telus (CAT), perumahan untuk semua, negeri keusahawanan, meningkatkan kemudahan asas, negeri hijau, pembangunan pendidikan dan kemahiran dan lain-lain lagi.
Mengulas lanjut Kon Yeow, antara kejayaan di bawah tema pentadbiran CAT ialah jawatan Ketua Menteri telah dihadkan kepada dua penggal melalui pindaan terhadap Perkara 7, Klausa 2 (a) – Perlembagaan Negeri Pulau Pinang dalam Dewan Undangan Negeri (DUN) pada 16 November 2018 dan diwartakan pada 31 Januari 2019. – KOSMO! ONLINE.


Mak siap masak, tetamu tidak jadi datang
Oleh KOSMO!

9 Mei 2022, 2:43 pm
PETALING JAYA – Sudah menjadi kelaziman bagi tuan rumah untuk menyediakan makanan kepada tetamu yang mahu berkunjung semasa Hari Raya Aidilfitri.
Bagaimanapun, ada sesetengah tetamu yang membatalkan hasrat untuk berkunjung pada saat akhir walaupun sudah berjanji dengan tuan rumah.
Menerusi perkongsian seorang pengguna Twitter, dia berasa kesal dengan sikap saudara-maranya yang tidak kunjung tiba sedangkan pelbagai juadah telah disediakan untuk mereka.
Lebih mengecewakan, tetamu yang ditunggu-tunggu juga hanya memaklumkan tidak jadi berkunjung apabila hari sudah malam atas alasan sudah beraya di banyak rumah.
“Ada saudara-mara telefon nak datang petang tadi. Mak aku punyalah beriya beli barang masak sebab ramai nak datang. Akhirnya, dah malam baru bagitahu tak jadi datang sebab pergi banyak rumah.
“Mak aku dah siap masak, banyak pula tu. Sebenarnya boleh je ‘cancel’, tapi janganlah berjanji petang dah lewat malam baru bagitahu. Jadi tunggul menunggu, baik bagi jiran makan lepas itu ajak anak-anak keluar beraya,” ciapnya.

Perkongsian itu menarik perhatian pengguna media sosial sementara ada juga yang berkongsi pernah melalui pengalaman sama.
“Sebab itu di rumah banyak beli kuih sejuk beku sahaja, dah sampai tetamunya baru goreng. Makanan berat ikut nasib, kalau ada rezeki ada, kalau tak ada tak payah,” kata Airin.
“Baru terjadi dekat mak aku semalam. Kesian tengok mak dah siap hidang cantik-cantik. Pukul 11.30 malam baru telefon kata tak jadi datang,” kata Fafa.
“Kasihannya, kalau dah berjanji itu datang sajalah. Nak-nak lagi hari raya, dah tentu tuan rumah akan masak. Tak bertimbang rasa sungguh,” kata As.
“Baru je terjadi dekat keluarga kami raya kedua hari itu, tapi tetamu kami langsung tak telefon bagitahu tak jadi datang. Diam tanpa khabar,” kata Khiz. – KOSMO! ONLINE


Malaysia menang aksi sulung Piala Thomas
Oleh KOSMO!

9 Mei 2022, 2:48 pm
PETALING JAYA – Skuad badminton lelaki negara memulakan aksi pada saingan Piala Thomas 2022 di Bangkok, Thailand dengan langkah positif selepas mencatat kemenangan bersih 5-0 ke atas England sebentar tadi.
Pada perlawanan yang berlangsung di Impact Arena itu, Malaysia memulakan aksi sulung Kumpulan D menerusi aksi bertenaga perseorangan lelaki No.1 negara, Lee Zii Jia dengan menewaskan Toby Penty 21-10, 21-15.
Beregu utama, Aaron Chia-Soh Wooi Yik kemudian memastikan mata kedua milik Malaysia meskipun berdepan tentangan sengit Ben Lane-Sean Vendy apabila menang dalam aksi tiga set 19-21, 21-15, 21-16.
Perseorangan kedua, Ng Tze Yong memastikan Malaysia terus selesa mendahului 3-0 apabila menewaskan Johnie Torjussen 21-16, 19-21, 21-11 sebelum Goh Sze Fei-Nur Izzuddin Rumsani menang 21-13, 21-9 ke atas Rory Easton-Zach Russ.
Pada aksi perseorangan ketiga, Leong Jun Hao memastikan Malaysia menamatkan aksi sulung Kumpulan D itu dengan kemenangan 5-0 selepas menewaskan Cholan Kayan 21-11. 21-18.- KOSMO! ONLINE


Duit raya anak Neelofa RM14,000 kalah orang dapat KWSP
Oleh MOHAMMAD SHAHEMY AZMI

9 Mei 2022, 2:26 pm
PETALING JAYA – “Dia punya duit raya kalah duit orang dapat duit KWSP.”
Demikian antara respons netizen tentang pendedahan pasangan popular Neelofa dan Haris Ismail tentang jumlah duit raya milik anak mereka Muhammad Bilal yang berjumlah RM14,020.
Perkara tersebut dikongsikan Neelofa dan Haris dalam sebuah video yang dimuat naik dalam aplikasi TikTok.
“Alhamdulillah. Terima kasih kepada semua yang memberi duit raya kepada Muhammad Bilal. Ada juga yang memberi sehingga 1,000 Dirham (RM1,192).
“Jadi Bilal punya duit raya tahun ini berjumlah RM14,020. Masya-Allah, lagi hebat daripada kita,” kata Haris.
Dalam video tersebut, kelihatan kedua-dua pasangan itu sedang sibuk mengira jumlah duit raya yang diterima bayi mereka yang kini telah berusia lima bulan itu sambil mengucapkan rasa syukur dan terima kasih.

Video yang baru dikongsikan Neelofa itu sudah mencecah lebih 700,000 tontonan, hampir 2000 komen dan lebih 6000 perkongsian semula.
Menjengah dalam ruangan komen, perkongsian Neelofa dan Haris itu turut mendapat pelbagai respons netizen. Ada yang berpendapat perkara tersebut mengundang riak dan tidak perlu dikongsikan dalam media sosial.
“Tak nak tunjuk muka anak sebab takut ada penyakit ain tapi tunjuk rezeki anak sampai 14k, lagi tinggi ain rasanya,” tulis seorang pengikut TikToknya.
“Tak perlu tunjuk satu dunia. Simpan rahsia untuk diri sendiri sudah,” komen seorang lagi netizen.
“Ustaz cakap jangan menunjuk-nunjuk harta yang kita ada,” tegur seorang lagi pengguna TikTok.
“Hebat, duit raya aku 100 tahun belum tentu,” komen seorang netizen.
Sekadar info, Neelofa dan Haris yang mendirikan rumah tangga pada 27 Mac 2021 selamat menimang cahaya mata sulung yang diberi nama Muhammad Bilal pada 29 Januari 2022.
Bagaimanapun, sehingga kini pasangan itu masih belum mendedahkan wajah anak kesayangan mereka itu untuk tatapan peminat. – KOSMO! ONLINE


Jiran selamba sidai pakaian basah dalam laman rumah
Oleh KOSMO!

10 Mei 2022, 9:00 pm
LONDON – Seorang wanita yang berang memuat naik perkongsian mengenai perbuatan jirannya yang didakwa ‘menceroboh’ kawasan laman rumahnya tanpa kebenaran, lapor akhbar Mirror UK, semalam.
Luahan perasaan di Mumsnet itu menyatakan bahawa jiran wanita itu bertindak menyidai pakaian basah di kawasan laman rumahnya meskipun selepas memasang pagar di kawasan berkenaan.
Selain itu, anak-anak jirannya juga sering masuk bermain di kawasan laman rumah wanita itu dan tidak dimarahi oleh ibu bapa mereka.
“Pada mulanya, laman kami terbuka namun masing-masing tahu had kawasan sendiri. Lama-kelamaan, jiran saya semakin melampaui batas dengan menyidai baju basah hingga melepasi ke laman kami.
“Saya akhirnya membina pagar untuk mengasingkan kedua-dua belah laman. Namun jiran saya masih keterlaluan apabila sanggup membuat lubang antara pagar dan memasukkan batang ampaian untuk terus menyidai pakaiannya,” kata wanita itu.
Tambah wanita itu, dia berasa sangat tertekan dengan situasi itu tambahan dengan sikap jirannya yang tidak tahu malu dan tidak mengendahkan amarannnya.

Perkongsian itu mendapat pelbagai reaksi pengguna media sosial yang mencadangkan wanita itu menyelesaikannya dengan mengambil tindakan undang-undang. – Agensi


Wanita dakwa barang kemas, wang tabung hilang selepas rumah diserbu
Oleh MOHD. RAFIE AZIMI

10 Mei 2022, 11:10 pm
ALOR SETAR – Seorang wanita mendakwa barang kemas dan wang tabung anaknya hilang selepas rumahnya diserbu sepasukan polis dalam kejadian di sebuah daerah di negeri ini pada Sabtu lalu.
Menurut sumber, wanita terbabit membuat laporan polis berhubung kejadian itu pada petang semalam.
Katanya, dia mendakwa kehilangan seutas rantai dan gelang emas bernilai RM8,000 serta wang kertas dalam tabung milik anaknya sebanyak RM700 selepas rumah diserbu lima anggota polis narkotik.
“Serbuan diketuai seorang pegawai itu dilakukan ke atas sebuah rumah teres dua tingkat pada pukul 1.20 pagi, Sabtu lalu.
“Polis melakukan serbuan untuk memeriksa suami wanita tersebut dan menemui hampir empat gram syabu di dalam kotak rokok milik lelaki terbabit,” katanya.
Menurutnya, suami wanita itu kemudian digari di ruang tamu rumah.

“Anggota polis terus menggeledah rumah yang memiliki tiga bilik di tingkat atas dan tidak menemui sebarang bahan terlarang lain.
“Suami wanita terbabit dibawa ke IPD bagi membantu siasatan kerana didakwa memiliki dadah,” ujarnya.
Katanya, pada kira-kira pukul 5 pagi hari sama, wanita itu masuk ke dalam salah sebuah bilik yang digeledah polis dan mendapati barang kemas disimpan di dalam kotak hilang manakala tabung milik anaknya dipecah.
Dalam pada itu Ketua Polis Kedah, Komisioner Wan Hassan Wan Ahmad mengesahkan menerima laporan berhubung kejadian itu.
“Siasatan lanjut masih dijalankan secara menyeluruh. Jika benar kejadian itu berlaku seperti didakwa, kami tidak akan teragak-agak untuk mengambil tindakan tegas terhadap pegawai mahu pun anggota terlibat,” katanya. – KOSMO! ONLINE


Bayi lelaki maut, tidak sedarkan diri di rumah pengasuh
Oleh NOR AZIAH MAT NOH

10 Mei 2022, 10:28 pm
KAJANG – Seorang bayi lelaki berusia 11 bulan ditemui tidak sedarkan diri sebelum disahkan mati ketika berada di rumah pengasuh dalam kejadian di sini semalam.
Ketua Polis Daerah Kajang Asisten Komisioner Mohd. Zaid Hassan berkata, ibu mangsa telah membawa bayi berusia 11 bulan itu ke Hospital Serdang.
“Polis kemudian menerima laporan berhubung kejadian daripada pegawai perubatan bertugas.
“Bedah siasat telah dijalankan di unit forensik hospital berkenaan, keputusannya adalah ‘pending laboratory analysis’,” katanya dalam kenyataan hari ini.
Susulan itu, polis telah merakam keterangan pengasuh berkenaan.
“Setakat ini, tiada sebarang tangkapan dilakukan. Siasatan masih diteruskan bagi mengetahui punca sebenar kematian kanak-kanak tersebut.

“Kes disiasat di bawah Seksyen 31(1)(a) Akta Kanak-kanak 2001,” ujarnya.
Orang ramai yang mempunyai maklumat berhubung kes itu boleh menghubungi mana-mana balai terdekat atau Pegawai Penyiasat kes, Inspektor Mohd. Raziman Rasid di talian 019-4565502. – KOSMO! ONLINE


Cuaca buruk di enam negeri malam ini
Oleh HARRITH HISHAM

10 Mei 2022, 9:20 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di enam negeri malam ini.
MetMalaysia dalam kenyataan berkata, cuaca buruk itu dijangka akan berlaku sehingga lewat malam nanti.
“Ia melibatkan kawasan Pasir Mas, Kota Bharu dan Gua Musang di Kelantan serta Besut, Setiu dan Hulu Terengganu di Terengganu.
“Di Perak pula membabitkan Kinta dan Kampar manakala di Pahang melibatkan Bentong, Bera dan Rompin,” katanya.
Sementara itu, amaran sama turut dikeluarkan di beberapa kawasan di Johor iaitu Segamat dan Mersing.
“Di Sabah, cuaca buruk dikatakan tertumpu di Pedalaman (Tambunan) dan Pantai Barat (Ranau),” ujarnya.

Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Rumah kedai jadi transit sembunyi 50 PATI warga Myanmar
Oleh MUHAMMAD AYMAN GHAFFA

10 Mei 2022, 10:15 pm
TANAH MERAH – Seramai 50 pendatang asing tanpa izin (PATI) warga Myanmar termasuk tujuh wanita dicekup dalam serbuan di sebuah rumah kedai di Kampung Jelakong di sini hari ini.
Dalam serbuan pada pukul 5.30 petang itu, dua lelaki berusia 48 dan 65 tahun turut ditahan selepas dipercayai bertindak sebagai tekong darat yang membawa masuk kesemua PATI ke negara ini.
Ketua Polis Daerah Tanah Merah, Superitendan Wan Zulfikri Wan Othman berkata, pemeriksaan mendapati, kesemua PATI berusia dalam lingkungan 18 hingga 45 tahun itu tidak mempunyai sebarang dokumen perjalanan yang sah.
Menurutnya, PATI itu dipercayai ditempatkan di rumah kedai berkenaan sebagai transit sebelum mereka akan dibawa ke Kuala Lumpur, Genting Highlands, Cameron Highlands dan Kuantan, Pahang.
“Mereka dipercayai masuk ke negara ini menerusi pangkalan haram Dalam di sini pada Sabtu lalu. Kesemua PATI akan dibawa ke lokasi-lokasi tersebut untuk bekerja di sana.
“Siasatan awal mendapati, kedua-dua tekong darat itu menerima upah sebanyak RM50 untuk setiap seorang PATI yang dibawa ke negara ini,” katanya dalam satu kenyataan hari ini.

Menurut Wan Zulfikri, dalam serbuan itu, polis turut merampas sebuah kenderaan pacuan empat roda yang dipercayai digunakan untuk mengangkut kesemua PATI dari pangkalan haram ke rumah kedai tersebut.
Katanya, kesemua PATI dan dua tekong darat dibawa ke Ibu Pejabat Polis Tanah Merah di sini untuk siasatan lanjut.
Tambahnya, kes disiasat mengikut Akta Antipemerdagangan Orang dan Penyeludupan Migran (Atipsom) dan Akta Imigresen 1963. – KOSMO! ONLINE


Doktor mahu jalankan pembedahan pemindahan rahim untuk transgender
Oleh KOSMO!

10 Mei 2022, 10:30 pm
NEW DELHI – Seorang pakar bedah di India komited untuk menjalankan pembedahan pemindahan rahim kepada individu transgender yang dilahirkan sebagai lelaki dalam usahanya untuk membolehkan golongan itu hamil, lapor portal berita MailOnline semalam.
Prosedur berisiko itu akan melibatkan pengambilan organ pembiakan daripada penderma yang telah meninggal dunia atau pesakit yang membuang rahim mereka.
Setakat ini, hanya terdapat satu kes pemindahan rahim terhadap seorang individu transgender pernah didokumentasikan. Pesakit itu bagaimanapun meninggal dunia akibat komplikasi beberapa bulan kemudian.
Usaha untuk ‘menghamilkan’ individu transgender merupakan satu perkara yang ‘sukar’ dilakukan kerana golongan itu, yang dilahirkan sebagai lelaki, tidak mempunyai sistem pembiakan wanita.
Dr. Narendra Kaushik, yang mengendalikan sebuah klinik menukar jantina di New Delhi berkata, dia amat optimis dapat menjadikan prosedur itu satu kejayaan.
“Setiap individu transgender juga berkeinginan untuk menjadi ibu.

“Apa yang boleh kita lakukan adalah dengan menjalankan pembedahan pemindahan rahim, sama seperti yang dilakukan dalam pembedahan pemindahan buah pinggang atau pembedahan lain.
“Kami tidak boleh meramalkan bila prosedur (pemindahan rahim) akan berlaku, namun ia akan dilakukan tidak lama lagi,” ujarnya.
Narendra bagaimanapun tidak mendedahkan penerima atau jadual bagi pembedahan tersebut.
Kos pembedahan pemindahan rahim dijangka mencecah sekitar £50,000 (RM270,070). – Agensi


Kebangkitan luar biasa PJ City ikat Kedah
Oleh MUHAMMAD ZUHAILY BADLISHAH

10 Mei 2022, 11:16 pm
PETALING JAYA – Semangat tidak cepat mengaku kalah dalam diri para pemain Petaling Jaya (PJ) City FC menjadi faktor utama mereka berjaya mengikat Kedah Darul Aman FC 3-3 pada aksi Liga Super sebentar tadi.
Ketinggalan dua gol langsung tidak menjejaskan rentak permainan The Phoenix yang bangkit untuk mengutip satu mata berharga dalam aksi di Stadium Majlis Bandaraya Petaling Jaya itu.
Dalam aksi itu, Kedah terlebih dahulu membuka tirai jaringan melalui Ronald Ngah Wanja pada minit ke-20 sebelum PJ City menyamakan kedudukan menerusi Darren Lok berselang sembilan minit kemudian.
Empat minit kemudian, Kedah kembali mendahului PJ City dengan gol kedua sekali lagi menerusi Ngah Wanja sebelum penyerang import dari Cameroon itu meledak hatrik pertamanya pada minit ke-65.
Ketika Kedah merasakan tiga mata sudah menjadi milik mereka, PJ City bangkit merapatkan jurang menerusi tandukan Mahalli Jasuli hasil sepakan percuma daripada Ruventhiran pada minit ke-77.
Skuad bimbingan P. Maniam itu memastikan sekurang-kurangnya satu mata berjaya diraih selepas mendapat gol penyamaan melalui jaringan penyerang gantian, Mohd. Khyril Muhymeen Zambri.

Ketua jurulatih Kedah, Aidil Sharin Sahak harus menyalahkan kesilapan para pemainnya kerap memberikan sepakan percuma yang secara tidak langsung memberikan kelebihan kepada PJ City untuk bangkit dalam aksi itu. – KOSMO! ONLINE


Lelaki maut langgar belakang lori
Oleh NOR AZIAH MAT NOH

10 Mei 2022, 10:05 pm
PETALING JAYA – Seorang lelaki maut apabila motosikal ditunggangnya melanggar belakang sebuah lori dalam kemalangan di Kilometer 22 Lebuh Raya Baru Lembah Klang (NKVE) awal pagi tadi.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, pihaknya menerima laporan berhubung kejadian pada pukul 6.41 pagi.
“Kemalangan berlaku di Lebuh Raya NKVE arah utara melibatkan sebuah lori jenis Scania dan motosikal jenis GPX GR200.
“Siasatan awal mendapati mangsa merupakan seorang lelaki berusia 32 tahun dipercayai telah melanggar belakang lori di susur Bukit Lanjan,” katanya dalam kenyataan hari ini.
Mengulas lanjut, Ku Mashariman memaklumkan lelaki terbabit meninggal dunia di tempat kejadian.
“Mayat telah dibawa ke Hospital Sungai Buloh untuk tujuan bedah siasat. Siasatan lanjut masih dijalankan bagi mengenal pasti punca kematian,” ujarnya lagi.

Katanya, orang ramai yang mempunyai maklumat berhubung kejadian boleh tampil ke balai polis berhampiran atau menghubungi Pegawai Penyiasat Trafik, Inspektor Mohamad Khairil Helmi di talian 019-3318339. – KOSMO! ONLINE


KL City kembali bangkit, PJ City tambah derita KDA FC
Oleh MOHD. FITRIE MUHAMAD

10 Mei 2022, 11:23 pm
KEBANGKITAN yang diserlahkan Penang FC di penghujung permainan nyata sudah terlambat apabila terpaksa akur tewas 3-2 di tangan Kuala Lumpur City FC di Stadium Bolasepak Kuala Lumpur, sebentar tadi.
Misi KL City untuk kembali menemui rentak kemenangan bermula dengan baik dan peluang terbaik hadir seawal minit ke-12, namun tolakan Akram Mahinan berjaya diselamatkan oleh Abdul Latiff Suhaimi di atas garisan gol.
Dua minit selepas itu, giliran Romel Morales mempersiakan peluang apabila sepakan penaltinya diselamatkan oleh penjaga gol Penang, Khatul Anuar Md Jalil namun minit ke-42, J Partiban memastikan babak pertama menjadi milik KL City.
Bersambung babak kedua, KL City hanya memerlukan masa 10 minit untuk menambah derita Penang dan kali ini giliran Morales mencipta nama selaku penjaring apabila hanya perlu melakukan tampanan selepas menerima umpanan daripada kaptennya, Paulo Josue.
Ketika KL City berjaya memperoleh gol ketiga menerusi Zhafri Yahya pada minit ke-77, kemasukan Casagrande cetus kebangkitan Penang namun hanya mampu menghasilkan dua gol menerusi Endrick Dos Santos (m-80) dan Hilal Alhelwe (m-87).
Di Stadium Majlis Bandaraya Petaling Jaya, jaringan daripada dua pemain berpengalaman Petaling Jaya City, Mahali Jasuli dan Mohd Khyril Muhymeen Zambri memaksa Kedah Darul Aman FC (KDA FC) berpuas hati dengan keputusan seri 3-3.

Keputusan itu memusnahkan malam gemilang buat bintang import KDA FC, Ronald Ngah Wanja selepas hatrik dilakukannya gagal menghasilkan tiga mata buat pasukannya sekaligus memeningkan kepada Aidil Sharin Sahak untuk memperbaiki persembahan anak buahnya.
Ngah Wanja membuka jaringan pada minit ke-21 namun selang lapan minit selepas itu, kedudukan kembali seimbang apabila PJ City memperoleh gol penyamaan menerusi Darren Lok, sebaliknya keceriaan tuan rumah hanya bertahan tiga minit sebelum import KDA FC itu kembali meletakkan pasukannya di depan.
Ketika Ngah Wanja melengkapkan hatriknya pada minit ke-65, minit ke-77, Mahali meledak gol kedua PJ City dan selang enam minit selepas itu, Mohd Khyril Muhymeen melakar nama selaku wira pasukan untuk gol ketiga tuan rumah. – KOSMO! ONLINE


Mavcom siasat isu jadual penerbangan diubah sesuka hati
Oleh AMREE AHMAD

10 Mei 2022, 10:46 pm
PUTRAJAYA – Suruhanjaya Penerbangan Malaysia (Mavcom) telah mengarahkan semua syarikat penerbangan bagi menyerahkan segala data berhubung gangguan jadual perjalanan.
Mavcom dalam satu kenyataan berkata, ia memaklumkan bahawa maklumat sepanjang tempoh perayaan dari 29 April sehingga 9 Mei itu penting bagi menilai punca asas kepada isu tersebut.
“Data yang dimohon ini termasuk informasi berkaitan penerbangan berjadual yang dirancang oleh operator tersebut berbanding jumlah penerbangan yang dijadualkan semula,” katanya hari ini.
Mavcom merujuk kepada aduan yang diterima berhubung tindakan syarikat penerbangan membuat perubahan secara sembarangan jadual tanpa ada notis mencukupi kepada pengguna.
Isu berkenaan tular diperkatakan ramai warganet yang meluahkan kekecewaan dengan tahap perkhidmatan disediakan apabila terpaksa membuang masa dengan menunggu begitu lama.
Mengulas lanjut, suruhanjaya tersebut berkata, siasatan yang dilaksanakan selaras dengan mandat Mavcom bagi menegakkan dan memelihara hak pengguna penerbangan negara ini.

“Kod Perlindungan Pengguna Penerbangan Malaysia (MACPC) diperkenalkan pada 2016 lalu dan diperkukuhkan lagi pada 2019 bagi bertindak sebagai titik rujukan pengguna,” katanya. – KOSMO! ONLINE


Wisma Negeri Melaka ‘lumpuh’, bangunan terbakar, banjir
Oleh DIYANATUL ATIQAH ZAKARYA

10 Mei 2022, 7:48 pm
MELAKA – Bangunan Wisma Negeri Melaka terpaksa ditutup serta-merta sehingga Jumaat ini selepas terbakar dan banjir dalam kejadian malam tadi.
Pengerusi Jawatankuasa Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata, hasil siasatan awal kejadian itu dipercayai berpunca daripada kebakaran litar pintas.
Jelasnya, susulan itu sistem semburan air automatik telah aktif di bangunan tingkat 1 tersebut yang menyebabkan Pejabat Daerah dan Tanah Melaka Tengah (PDTMT) digenangi air.
“Kejadian hanya disedari pada pukul 6.30 pagi tadi dan kita percaya ia disebabkan kebakaran litar pintas di dalam bangunan.
“Kebakaran tersebut merebak di bahagian langsir dan mengaktifkan sistem semburan air automatik,” katanya pada sidang akhbar selepas memeriksa bangunan Wisma Negeri di sini, hari ini.
Mengulas lanjut beliau berkata, semburan air automatik itu aktif selama 11 jam menyebabkan PDTMT terjejas teruk, malah beberapa siling bangunan jenis papan lembut di tingkat satu dan aras bawah turut runtuh.

“Beberapa siling telah runtuh dan lantai bangunan digenangi air banjir, jadi bangunan ini terpaksa ditutup sehingga hari Jumaat ini bagi kerja-kerja pembersihan dan penilaian kerosakan aset.
“Bagaimanapun semua dokumen penting terselamat kerana ia disimpan dalam bilik kebal bangunan berkenaan,” katanya. – KOSMO! ONLINE


Malaysia ke suku akhir Piala Thomas
Oleh MUHAMMAD ZUHAILY BADLISHAH

10 Mei 2022, 7:04 pm
PETALING JAYA – Malaysia mengesahkan slot ke peringkat suku akhir Piala Thomas 2022 selepas menewaskan Amerika Syarikat (AS) 5-0 pada aksi di Impact Arena, Bangkok, Thailand sebentar tadi.
Ia adalah kemenangan kedua skuad badminton lelaki negara dalam saingan Kumpulan D selepas terdahulu turut menewaskan England 5-0 sewaktu aksi pembukaan semalam.
Dalam aksi hari ini, Malaysia memilih untuk merehatkan pemain-pemain utama seperti perseorangan pertama, Lee Zii Jia dan dua beregu pilihan, Aaron Chia-Soh Wooi Yik serta Nur Izzuddin Rumsani.
Begitupun, ia masih tidak menjejaskan rentak Malaysia apabila Liew Daren berjaya memberikan mata pertama menerusi kemenangan 21-13, 21-16 ke atas perseorangan utama AS, Enrico Asuncion.
Malaysia terus mengutip dua lagi mata menerusi Ng Tze Yong selepas menewaskan Don Henley Averian 21-11, 21-9 dan Aidil Sholeh Ali Sadikin yang menumbangkan Wiiliam Hu 21-16, 21-17.
Walaupun Izzuddin direhatkan, namun Goh Sze Fei masih berjaya membentuk gandingan mantap dengan Chia Wei Jie untuk mengalahkan Adrian Mar King Sun-Henry Tan degnan keputusan 21-12, 21-8.

Mata terakhir skuad negara berjaya disumbangkan oleh Ong Yew Sin-Teo Ee Yi menerusi kemenangan 21-16, 21-8 ke atas Enrico Asuncion-William Hu.
Esok, Malaysia akan berentap dengan Jepun untuk menentukan status juara bagi saingan Kumpulan D Piala Thomas 2022. – KOSMO! ONLINE


Mayat lelaki dijumpai terapung di Sungai Kurau
Oleh WAT KAMAL ABAS

10 Mei 2022, 7:00 pm
BAGAN SERAI – Mayat seorang lelaki lengkap berpakaian ditemui terapung di Sungai Kurau berhampiran Jalan Jeti Bagan Serai kira-kira pukul 3.40 petang tadi.
Mangsa berpakaian seluar jeans, baju-T lengan panjang berwarna hitam dan memakai jam pada pergelangan tangan kiri itu terapung dari arah Kampung Keramat menuju perairan laut Kuala Kurau.
Pihak polis yang dimaklumkan tentang penemuan itu masih menjalankan siasatan termasuk mengenal pasti identiti mayat termasuk warisnya.
Mayat telah dihantar ke bahagian Forensik Hospital Parit Buntar tujuan bedah siasat manakala satu kenyataan akan dikeluarkan polis berhubung kejadian itu. – KOSMO! ONLINE


Kasut lusuh Balenciaga boleh ditempah dengan harga RM2,738
Oleh KOSMO!

10 Mei 2022, 7:30 pm
PARIS – Jenama fesyen mewah, Balenciaga kembali mengundang kritikan apabila melancarkan koleksi kasut yang mengetengahkan tema terlalu lusuh dan buruk, lapor laman Hypbae, hari ini.
Koleksi terbaharu itu datang dalam dua gaya berbeza iaitu ‘high cut’ dan ‘mule’.
‘Mule’ adalah gaya kasut yang tidak mempunyai bahagian belakang atau kekangan di sekeliling tumit kaki.
Kedua-dua kasut edisi terhad itu hanya boleh didapati menerusi pra tempahan dengan harga mencecah AS$625 (RM2,738) bagi ‘high cut’ dan AS$495 (RM2,168) untuk gaya ‘mule’.
Disediakan dalam warna merah, putih dan hitam, kasut itu mempunyai semua kesan lusuh yang boleh ditemui pada sepasang kasut buruk yang sepatutnya dibuang dengan logo Balenciaga di hujung tapak.
Menurut kenyataan akhbar Balenciaga, koleksi Paris Sneaker membawa terjamahan bahawa kasut keluaran jenama itu layak dipakai seumur hidup meskipun setelah bertukar lusuh.

Bagi koleksi berwarna hitam dan putih, Balenciaga mengehadkan 100 pasang sahaja untuk dijual di seluruh dunia. – Agensi


Ops Tiru: KPDNHEP rampas RM1.5 juta barang tiruan
Oleh NOR AZIAH MAT NOH

10 Mei 2022, 8:31 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur melalui Ops Tiru berjaya menumpaskan kegiatan jual barangan tiruan berjumlah RM1.5 juta tahun ini.
Ketua Pegawai Penguatkuasa KPDNHEP Kuala Lumpur, Nurul Syarina Md. Anuar berkata, pihaknya mengesan modus operandi kegiatan itu yang didalangi warga asing dari Bangladesh dan Pakistan.
Menurutnya, statistik yang direkodkan bagi tempoh empat bulan sehingga April itu hasil 40 kes yang dicatatkan melibatkan rampasan 43,975 barangan.
“Trend penjualan barang tiruan ini berubah sejak dua tahun lalu kerana barangan terbabit kebanyakannya dibawa masuk dari negara terbabit.
“Kita juga mengesan aktiviti terbabit menggunakan nama warga tempatan untuk mendapatkan lesen bagi menjalankan perniagaan di dalam negara,” katanya di sini hari ini.
Susulan itu, Ops Tiru telah dilaksanakan yang mana pihaknya meningkatkan pemeriksaan premis serta mengambil tindakan kes di bawah Akta Cap Dagang 2019.

Jelasnya, notis amaran kepada pemilik premis dan bangunan juga akan diberikan bagi tidak membenarkan premis milik mereka menjalankan aktiviti barangan tiruan atau cetak rompak.
“Kita akan kenal pasti pemilik premis atau bangunan sebelum mendapatkan maklumat latar belakang. Tindakan lain-lain termasuklah pemeriksaan yang berkaitan juga akan dilaksanakan,” katanya.
Tambah Nurul Syarina, KPDNHEP sentiasa menjalankan penguatkuasaan selain mengenakan tindakan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Dalam pada itu, KPDNHEP Kuala Lumpur memberi amaran keras kepada mana-mana individu mahu pun syarikat supaya tidak melanggar undang-undang sedia ada, peniaga ingkar bakal menerima hukuman yang berat sepertimana ditetapkan undang-undang. – KOSMO! ONLINE


Doktor palsu dicekup guna batang lolipop sebagai alat implanon
Oleh KOSMO!

10 Mei 2022, 8:30 pm
CARACAS, Venezuela – Seorang lelaki Venezuela yang menyamar sebagai doktor ditahan polis kerana didakwa memasukkan batang plastik gula-gula lolipop di bawah kulit lengan berpuluh-puluh wanita.
Menurut laporan laman Oddity Central, batang plastik itu didakwa lelaki tersebut sebagai implanon hormon perancang keluarga.
Jose Daniel Lopez, 38, dituduh memperdaya sekurang-kurangnya 25 wanita yang membuat bayaran kepadanya bagi menanam batang lolipop di bawah kulit mereka sebagai alat pencegah kehamilan.
Penipuan Lopez bagaimanapun terbongkar apabila sebahagian daripada ‘pesakitnya’ mendapati diri mereka hamil walaupun selepas menanam alat pencegahan kehamilan seperti yang didakwa lelaki itu.
Lopez yang tidak mempunyai sebarang kelayakan dalam bidang perubatan, berjaya mendapatkan pekerjaan di pusat kesihatan di La Victoria dan Maracay, Venezuela selepas memalsukan ijazah perubatannya.
Menurut Mayo Clinic, prosedur implanon sebenar merujuk kepada implan kontraseptif yang melepaskan dos hormon progestasional yang rendah dan stabil untuk memekatkan lendir serviks serta menipiskan lapisan rahim selain mengganggu kitaran ovulasi.

Implan itu berbentuk seperti batang plastik kecil mudah lentur yang dimasukkan di bawah lengan tetapi dalam kes Lopez, ia hanya sekadar plastik keras dan tidak memberi sebarang impak kepada kitaran haid seorang wanita. – Agensi


Tujuh beranak cemas selamatkan diri dalam rumah terbakar
Oleh NOOR HAYATI MAMAT

10 Mei 2022, 7:11 pm
HULU TERENGGANU – Tindakan pantas seorang wanita warga emas menyelamatkan enam ahli keluarganya termasuk ibunya berusia 88 tahun dalam kebakaran yang memusnahkan rumah mereka di Kampung Buluh di sini hari ini.
Kebakaran pada pukul 3 petang itu dipercayai berpunca daripada salah sebuah bilik di tingkat atas rumah dua tingkat berkenaan.
Mangsa, Tuan Fatimah Tuan Bulan, 64, berkata, sewaktu kejadian, mereka bertujuh termasuk cucunya yang baru berusia dua bulan sedang berehat di tingkat bawah.
“Saya terhidu bau hangit yang pada mulanya disangkakan dari sampah bakar jiran namun tak sedap hati apabila dimaklumkan tentang kepulan asap dari bahagian atas rumah.
“Saya terus meminta anak bongsu, Syed Muhammad Faizal Tuan Putera, 23, menjengkuk ke tingkap atas dan dia nampak api kebakaran sedang marak,” katanya ketika ditemui Kosmo! di lokasi kejadian di sini hari ini.
Tuan Fatimah berkata, dia tanpa berfikir panjang meminta semua ahli keluarganya menyelamatkan diri.

Dia berkata, hampir keseluruhan rumahnya musnah terbakar kecuali sebahagian bahagian bawah.
Tambahnya, semua harta-benda kecuali sebahagiannya pakaian dia dan ibunya yang berada di sebuah bilik di tingkat bawah rumah musnah dalam kebakaran itu.
Sementara itu, Ketua Operasi Balai Bomba dan Penyelamat Kuala Berang, Zuraidi Mohd. Yusof berkata, kebakaran yang memusnahkan 60 peratus kediaman tersebut berjaya dipadamkan pada pukul 4.47 petang. – KOSMO! ONLINE


Dua beradik pelajar sekolah berasrama penuh dikhuatiri melarikan diri
Oleh NOR SHAFAWATI YUP

10 Mei 2022, 8:56 pm
SEREMBAN – Dua pelajar lelaki sebuah sekolah berasrama penuh di Senawang di sini yang juga adik-beradik dikhuatiri melarikan diri dengan memanjat pagar sekolah tersebut awal pagi tadi dan sehingga kini masih belum ditemui.
Ketua Polis Daerah Seremban, Asisten Komisioner Nanda Maarof berkata, kejadian tersebut disedari oleh guru sekolah tersebut pada pukul 6 pagi selepas menyedari dua beradik lelaki berusia 15 dan 16 tahun itu tidak hadir semasa solat Subuh.
“Pada lebih kurang pukul 8 pagi, hasil semakan dari rakaman televisyen litar tertutup (CCTV) sekolah mendapati dua orang pelajar (adik-beradik) berumur 15 dan 16 tahun telah panjat keluar pagar hadapan sekolah lebih kurang pukul 3.32 pagi.
“Pihak sekolah telah memaklumkan kepada ibu bapa mereka mengenai anaknya yang keluar dari sekolah,” katanya dalam kenyataan di sini hari ini.
Menurut Nanda, usaha mencari kedua-dua pelajar itu di merata tempat di kawasan sekolah termasuk sekitar Senawang dan Terminal One telah dilakukan tetapi masih tidak dijumpai.
“Atas hal ini pengadu yang juga guru sekolah tersebut berusia 25 tahun telah datang ke balai polis untuk membuat laporan kerana bimbang keselamatan pelajar tersebut,” katanya.

Beliau berkata, orang ramai yang mempunyai maklumat boleh menghubungi Sarjan Norseli di talian 019-3020511.  – KOSMO! ONLINE


Polis sedang kesan Muhammad Al Muizz
Oleh MUHD AFIQ AL-HAFIZ MAT YUSOF

10 Mei 2022, 8:01 pm
KUALA LUMPUR – Polis sedang mengesan Muhammad Al Muizz Al Mawardi yang dilaporkan hilang sejak Ahad lalu selepas menunaikan solat subuh di Masjid Al Muqarrabin, Cheras di sini.
Ketua Polis Daerah Cheras, Asisten Komisioner Muhammad Idzham Jaafar berkata, pihaknya mengesahkan telah menerima laporan polis berhubung kehilangan remaja berusia 16 tahun berkenaan.
“Setakat ini, remaja tersebut masih belum pulang ke rumah dan kali terakhir dilihat memakai baju kemeja lengan panjang, seluar berwarna hitam serta membawa beg galas berwarna coklat.
“Orang ramai yang mempunyai sebarang maklumat diminta menghubungi Penolong Pegawai Penyiasat di talian 019-3637813 atau hotline polis Cheras di talian 03-9284 5050/5051 atau mana-mana balai polis berdekatan,” katanya dalam kenyataan di sini hari ini.
Muhammad Idzham turut menasihatkan agar ibu bapa sentiasa memantau pergerakan dan aktiviti anak-anak supaya tidak berlaku kejadian yang tidak diingini.
Terdahulu, Kosmo! Online melaporkan kehilangan Muhammad Al Muizz Al Mawardi sejak Ahad lalu selepas menunaikan solat subuh di masjid yang terletak kira-kira 20 meter dari rumahnya.

Pelajar Sekolah Menengah Kebangsaan Segambut Jaya tersebut juga telah memaklumkan ibu bapanya untuk beraya bersama rakan-rakannya di sekitar kawasan perumahannya di apartmen Tasik Height, Cheras selepas selesai menunaikan solat di masjid. – KOSMO! ONLINE


Ingatkan jari mayat rupanya cendawan
Oleh KOSMO!

10 Mei 2022, 8:30 pm
LONDON – Sejenis cendawan yang ditemui di kawasan hutan Colwyn Bay, North Wales menjadi tular di media sosial kerana mempunyai bentuk seperti ‘tangan orang mati’, lapor akhbar Mirror UK, semalam.
Tumbuhan itu ditemui oleh Mike Roberts yang pada mulanya menyangka dia terjumpa rangka mayat di tengah-tengah hutan.
Rupa-rupanya, tumbuhan yang ditemui itu adalah spesies unik dikenali sebagai cendawan Xylaria Polymorpha yang juga digelar sebagai jari orang mati.
Disebabkan hujungnya yang berwarna putih, cendawan itu memberi gambaran menyeramkan seperti hujung jari zombi yang terkeluar dari kubur.
Roberts yang meminati kulat, mendakwa ia adalah pengalaman sekali dalam seumur hidup kerana berjaya menemui cendawan tersebut.
Selepas berkongsi gambar cendawan menyeramkan itu di Facebook minggu lepas,ia menjadi tular dan mendapat lebih 70,000 reaksi. – Agensi


[VIDEO] Curi beg silang pemandu lori di stesen minyak
Oleh NIK NUR IZZATUL HAZWANI NIK ADNAN

10 Mei 2022, 5:35 pm
DUNGUN – Seorang pemandu lori berputih mata kerugian RM6,000 setelah beg silangnya yang disimpannya di dalam lori aiskrimnya dicuri di sebuah stesen minyak di Kuala Abang di sini semalam.
Dalam kejadian pada pukul 5.34 petang itu, mangsa memasuki stesen minyak itu dengan meninggalkan lorinya tanpa berkunci.
Ketua Polis Daerah Dungun Superintendan Baharudin Abdullah berkata, siasatan awal mendapati beg silang mengandungi wang tunai termasuk milik syarikat mangsa tersebut telah dicuri oleh seorang lelaki menaiki kereta Perodua Viva.
“Berdasarkan rakaman televisyen tertutup (CCTV), seorang lelaki telah membuka pintu tempat duduk pemandu lori kenderaan sebelum mengambil beg silang terbabit.
“Suspek kemudiannya melarikan diri dengan sebuah kereta Perodua Viva berwarna perak,” katanya ketika dihubungi Kosmo! di sini hari ini.
Baharudin berkata, identiti suspek sedang dikenal pasti dan gerakan memburunya akan dilakukan pada masa terdekat.

Tambah beliau, kes disiasat mengikut Seksyen 379 Kanun Keseksaan. – KOSMO! ONLINE


Buat aksi ‘wheelie’, penunggang motosikal ditahan
Oleh MUHD AFIQ AL-HAFIZ MAT YUSOF

10 Mei 2022, 6:57 pm
GOMBAK – Tindakan seorang penunggang motosikal melakukan aksi ‘wheelie’ di Jalan Sungai Tua-Ulu Yam pada Ahad lalu mengundang padah selepas dia ditahan sepasukan polis.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah mengesan video berdurasi 30 saat di media sosial pada Ahad lalu kira-kira pukul 4 petang.
“Menerusi video berkenaan, seorang lelaki telah menunggang motosikal jenis Yamaha 135LC secara berbahaya dengan mengangkat tayar hadapan (wheelie).
“Pada hari yang sama, sepasukan polis dari Ibu Pejabat Polis Daerah Gombak telah menahan termasuk merampas motosikal yang digunakan suspek kira-kira pukul 7.30 malam,” katanya dalam kenyataan di sini hari ini.
Katanya, kes berkenaan telah disiasat di bawah Seksyen 42(1) Akta Pengangkutan Jalan 1987 kerana memandu kenderaan secara melulu dan berbahaya kepada orang awam.
“Suspek berusia 27 tahun berkenaan juga telah dituduh di Mahkamah Majistret Selayang hari ini dan mengaku tidak bersalah atas pertuduhan.

“Majistret telah membenarkan suspek diikat jamin sebanyak RM4,000 dengan seorang penjamin,” jelasnya. -KOSMO! ONLINE


Kanak-kanak meraung di kubur buat ramai ‘berjurai’ air mata
Oleh KOSMO!

10 Mei 2022, 6:07 pm
PETALING JAYA – Pemergian insan tersayang dalam kehidupan memberi tamparan hebat buat seorang kanak-kanak yang dikenali dengan nama Sumayyah apabila ibunya telah meninggal dunia ketika dia berusia dua tahun.
Menerusi video yang dimuat bapanya di media sosial, ramai turut sebak melihat keadaan Sumayyah menangis teresak-esak di kubur ibunya.
“Air mata 1 Syawal, Sumayyah rindu umi, turun motor pergi ke kubur umi nangis, umi tinggalkan Sumayyah masa umur 2 tahun,” tulisnya.
Walaupun ibunya telah pergi pada tiga tahun yang lalu, kehadiran Syawal tahun ini membuatkan kanak-kanak tersebut merindui syurganya itu.
Difahamkan, arwah meninggal dunia disebabkan penyakit kanser yang dihadapinya.
Menjengah ke ruangan komen, rata-rata orang ramai menitipkan doa buat kanak-kanak tersebut agar terus kuat dalam menjalani kehidupannya dan membesar menjadi anak yang solehah.

“Moga adik Sumayyah akan terus kuat dan membesar menjadi anak yang baik dan bertanggungjawab, sentiasa doakan untuk arwah ibu di alam sana,” ujar Lyana.
Sementara itu, ada juga pengguna meluahkan kerinduan mereka buat insan tersayang yang telah pergi menghadap Ilahi.
“Allah rindunya, rindu belaian ibu, pelukan ibu dan segalanya tentang ibu,” luah Nur Amirah. – KOSMO! ONLINE


Emas kelima dalam genggaman Malaysia
Oleh KOSMO!

10 Mei 2022, 5:05 pm
PETALING JAYA – Kontinjen Malaysia terus menguasai Pusat Akuatik My Dinh, Hanoi dengan pingat emas kelima Sukan SEA Vietnam 2021 daripada penerjun berpengalaman negara, Ng Yan Yee sebentar tadi.
Yan Yee yang lebih mesra disapa Wendy, berjaya mengungguli acara final 3 meter (m) papan anjal individu wanita dengan mengutip 270.60 markah keseluruhan selepas lima terjunan.
Ia adalah kilauan emas kedua peribadi buat penerjun dari Kuala Lumpur itu selepas terdahulu memenangi acara 3m papan anjal serirama bersama Ong Ker Ying semalam.
Ker Ying turut cemerlang apabila mengikut jejak Yan Yee menaiki podium sebagai pemenang pingat perak untuk acara 3m papan anjal individu dengan 242.40 kutipan markah keseluruhan.
Pingat gangsa pula menjadi milik penerjun Singapura, Fong Kay Yian yang berjaya meraih 230.15 markah keseluruhan. – KOSMO! ONLINE


[VIDEO] Wanita misteri ‘hantui’ penduduk Cyberjaya
Oleh KOSMO!

10 Mei 2022, 6:47 pm
PETALING JAYA – Penampakan seorang wanita misteri sering menjadi tanda tanya kebanyakan penduduk di sekitar Cyberjaya apabila kemunculannya secara tiba-tiba telah ‘menghantui’ ramai.
Baru-baru ini seorang pengguna media sosial sempat merakam kelibat wanita tersebut yang ditemuinya di tepi jalan.
Lebih menakutkan, dia dilihat hanya berdiri kaku tanpa sebarang pergerakan.
Dalam pada itu, perkongsian tersebut telah menerima lebih 800,000 tontonan dan ramai berkongsi pengalaman mereka apabila bertemu dengan wanita yang sama dalam keadaan menakutkan.
“Aku pun pernah terserempak kat Cyberjaya, dah lewat malam dia berdiri tegak pandang sebuah bukit, dah la kawasan agak gelap masa itu, seram,” kongsi Sharifah.
“Wanita ini memang misteri, aku pernah jumpa masa balik kerja malam, sekali lalu aku nampak dia, bila pandang semula, dia hilang, tak akan cepat sangat, macam tak logik, mujur aku balik berteman, kalau tak memang menangis aku,” kata Fazrul Amin.

Bagaimanapun, ada juga pengguna yang membuat andaian mengatakan berkemungkinan wanita tersebut mempunyai masalah mental atau menghadapi tekanan hidup.
“Mungkin dia ada masalah mental atau masalah dalam hidup, sebab itu berkelakuan pelik macam itu, pihak berkuasa tolong siasat,” ujar Khalis. – KOSMO! ONLINE


Rom haramkan aktiviti berkelah, elak penduduk disondol babi hutan
Oleh KOSMO!

10 Mei 2022, 7:00 pm
ROM, Itali – Pihak berkuasa Rom mengharamkan aktiviti berkelah ke atas penduduk di bandar itu bagi mengelakkan mereka daripada diserang atau bertembung dengan babi hutan, lapor akhbar The Guardian, semalam.
Ini kerana penyakit demam babi hutan telah dikesan pada populasi khinzir hutan yang mendiami sekitar utara Rom dan kerajaan mahu menghentikan penyebarannya.
Meskipun demam itu tidak akan berjangkit kepada manusia, namun pihak kesihatan kebangsaan masih mengambil langkah berjaga-jaga.
Selain itu, perbuatan memberi makan atau mendekati haiwan itu juga dilarang, manakala individu yang telah melalui tanah ladang atau rizab alam semula jadi di kawasan yang terjejas telah diberitahu untuk menyembur cecair pembasmi kuman pada kasut mereka.
Demam babi Afrika boleh membawa maut kepada khinzir dan khinzir hutan tetapi tidak berbahaya kepada manusia. Ia dikesan dalam badan babi hutan yang mati di rizab alam semula jadi Insugherata pada Khamis lalu.
Kira-kira 23,000 ekor babi hutan tinggal di dalam dan sekitar Rom, demikian menurut anggaran Persatuan Petani, Coldiretti.

Haiwan itu sering dilihat berkeliaran di taman, berjalan di jalan raya atau mencari makanan di tong sampah yang melimpah, kebanyakannya di daerah di utara bandar. – Agensi


1,000 penduduk panik air paip bertukar menjadi ‘susu’
Oleh DIYANATUL ATIQAH ZAKARYA

10 Mei 2022, 5:46 pm
MELAKA – Kira-kira 1,000 penduduk Kampung Portugis di sini, hari ini panik selepas bekalan air paip di kediaman masing-masing bertukar menjadi ‘air susu’ sejak tiga minggu lalu.
Rata-rata penduduk ketika ditemui pemberita meluahkan kebimbangan mengenai keselamatan kesihatan mereka yang menggunakan air itu dalam aktiviti seharian.
Pengerusi Jawatankuasa Pengurusan Komuniti Kampung (JPKK) Perkampungan Portugis, Marina Linda Danker berkata, penduduk mulai panik selepas air itu terus menjadi keruh dan bewarna putih seakan-akan susu sejak tiga minggu lalu.
Katanya, situasi itu mencetuskan pelbagai tanda tanya dan kebimbangan sekiranya mengandungi bahan kimia yang boleh menjejaskan kesihatan penduduk.
“Air ini keluar bewarna putih seakan-akan air susu, namun apabila ia dibiarkan dalam beberapa minit ia akan bertukar jernih.
“Beberapa penduduk juga mengadu ada mengalami gatal-gatal bila mandi, jadi kami risaulah sekiranya ia mempunyai kaitan dengan kualiti bekalan air ini,”katanya.

Seorang penduduk Philip Dias, 57, mendakwa sejak kejadian dia mengalami kegatalan kulit yang dipercayai perpunca daripada air susu tersebut.
“Sejak tiga minggu lalu, saya terpaksa beli air mineral kerana selepas menggunakan air paip di rumah, kulit saya menjadi gatal.
“Saya pula menghidap kencing manis, jadi memang perlu berjaga-jaga,” katanya.
Pengusaha kedai makan, Connie Elizabeth Derouche, 57, pula memberitahu, kejadian air susu itu telah menjejaskan operasi perniagaanya apabila terpaksa membuang masa menadah air terlebih dahulu sebelum digunakan.
“Saya terpaksa tadah dan tunggu sehingga air itu bertukar jernih sebelum menggunakan untuk masakan.
“Biasanya ia keruh teruk pada waktu pagi dan malam seperti bercampur kapur,” katanya. – KOSMO! ONLINE


Suami isteri maut selepas hantar anak ke Kedah
Oleh ASLIZA MUSA

10 Mei 2022, 6:04 pm
GERIK – Pasangan suami isteri maut setelah kereta dinaiki mereka hilang kawalan lalu bertembung sebuah pacuan empat roda di Kilometer 76 Jalan Raya Timur Barat (JRTB) Gerik-Jeli di sini semalam.
Mangsa, Mohd. Azmi Imas, 47, dan isteri, Rohani Abdullah, 48, mengalami kecederaan parah dan maut di tempat kejadian.
Dua anak pasangan itu berusia 14 dan 18 tahun, masing-masing patah tangan kiri dan luka pada tangan.
Difahamkan, kejadian sekitar pukul 6.45 petang itu berlaku ketika mangsa dalam perjalanan pulang ke Kuala Berang, Terengganu setelah menghantar anak mereka belajar di Bukit Kayu Hitam, Kedah.
Ketua Polis Perak, Datuk Mior Faridalathrash Wahid berkata, nahas tersebut membabitkan kereta jenis Nissan Latio dinaiki mangsa dengan sebuah kenderaan pacuan empat roda Mitsubishi Triton dipandu lelaki berusia 45 tahun.
Katanya, ketika kejadian, kereta dipandu mangsa dalam perjalanan dari arah Gerik menghala ke Jeli manakala kenderaan pacuan empat roda itu pula dari arah bertentangan.

“Apabila sampai di tempat kejadian, kereta dipandu mangsa dipercayai hilang kawalan ketika melalui selekoh sebelum terbabas ke laluan bertentangan dan melanggar kenderaan pacuan empat roda.
“Nahas itu mengorbankan mangsa dan isterinya manakala pemandu dan dua penumpang Mitsubishi Triton pula tidak cedera,” katanya di sini hari ini.
Menurut beliau, mayat kedua-dua mangsa dibawa ke Hospital Gerik untuk bedah siasat manakala mangsa yang cedera dihantar ke Hospital Jeli untuk rawatan lanjut.
“Siasatan lanjut sedang dijalankan bagi mengenal pasti punca kemalangan dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Giliran Jellson-Hanis Nazirul kutip emas keenam
Oleh KOSMO!

10 Mei 2022, 6:20 pm
PETALING JAYA – Gandingan Jellson Jabilin dan Hanis Nazirul Jaya Surya terus memastikan dominasi Malaysia dengan pingat emas keenam pada temasya Sukan SEA Vietnam 2021.
Jellson-Hanis Nazirul langsung tiada tandingan untuk mengungguli acara 10 meter (m) platform seirama lelaki pada aksi final sukan terjun yang berlangsung di Pusat Akuatik My Dinh, Hanoi sebentar tadi.
Pasangan negara itu berjaya meraih 345.93 markah keseluruhan selepas melakukan enam terjunan untuk menewaskan tiga pencabar dalam aksi tersebut.
Pingat perak menjadi milik pasangan Singapura, Jonathan Chan Fan Keng-Max Lee Shen Oon selepas mengutip 322.50 markah keseluruhan.
Tuan rumah, Vietnam pula berjaya memastikan pingat gangsa menerusi Nguyen Quong Dat-Dang Hoang Tu dengan 251.46 markah.
Sebagai rekod, Malaysia setakat ini sudah berjaya menyapu bersih kesemua enam pingat emas yang ditawarkan setakat hari ketiga acara terjun Sukan SEA Vietnam 2021.

Skuad terjun negara dijangka tiada masalah untuk membolot dua lagi emas esok menerusi gandingan Datuk Pandelela Rinong-Nur Dhabitah Sabri dalam acara 10m platform seirama wanita dan Gabriel Gilbert Daim serta Muhammad Syafiq Puteh (3m papan anjal individu).
Jika berjaya, Malaysia akan menyapu bersih semua lapan pingat emas dipertandingkan dan menutup acara terjun dengan langkah sempurna. – KOSMO! ONLINE


Tasik sebesar Philadelphia ditemui di bawah lapisan ais Antartika
Oleh KOSMO!

10 Mei 2022, 6:00 pm
WASHINGTON – Sekumpulan saintis yang mengkaji bahagian bawah lapisan ais terbesar dunia di Antartika telah menemui sebuah tasik bersaiz sebesar bandar, lapor laman berita MailOnline, semalam.
Tasik yang digelar Lake Snow Eagle itu terletak di dalam ngarai sedalam satu kilometer di Antartika Princess Elizabeth Land, beberapa ratus kilometer (km) dari kawasan pantai.
Kawasan tasik tersebut adalah kira-kira 370 km persegi, yang bersamaan dengan saiz bandar Philadelphia di Pennsylvania, sebuah negeri Amerika Syarikat.
Ia berada di bawah Lembaran Ais Antartika Timur, yang merupakan salah satu daripada dua kepingan ais besar di Antartika dan kepingan ais terbesar di seluruh planet.
Menurut saintis, sedimen di Lake Snow Eagle mungkin mengandungi sejarah Lembaran Ais Antartika Timur yang terawal.
Kewujudan tasik itu boleh mendedahkan keadaan Antartika sebelum ia membeku, bagaimana perubahan iklim telah menjejaskannya dan bagaimana lapisan ais mungkin berubah apabila dunia semakin panas.

Lake Snow Eagle yang dilitupi oleh dua batu ais telah ditemui oleh pesawat yang dipasang dengan radar penembusan ais dan menghantar gelombang radio kepada alat pengesan.
“Tasik ini mungkin mempunyai rekod keseluruhan sejarah Lembaran Ais Antartika Timur, permulaannya lebih 34 juta tahun yang lalu, serta pertumbuhan dan evolusinya merentasi kitaran glasier sejak itu.
“Pemerhatian kami juga mencadangkan bahawa kepingan ais berubah dengan ketara kira-kira 10,000 tahun lalu, walaupun kami tidak tahu punca sebenarnya,” kata pengarang kajian, Don Blankenship dari Universiti Texas di Austin.
Tanda pertama bahawa tasik itu wujud adalah apabila saintis melihat lekukan licin pada imej satelit kepingan ais. – Agensi


Zizie Izette mengaku terima wang pengenalan RM2.8 juta – pegawai penyiasat
Oleh NORLIZAH ABAS

10 Mei 2022, 5:00 pm
KUALA LUMPUR – Mahkamah Sesyen di sini diberitahu, Datin Seri Zizie Izette A. Samad pernah memaklumkan kepada Suruhanjaya Pencegahan Rasuah Malaysia (SPRM) beliau menerima wang pengenalan RM2.8 juta kerana bertindak sebagai `introducer’ berhubung pelaburan Felcra dalam unit amanah Public Mutual.
Penguasa Kanan Mohd. Haris Ibrahim, 42, yang juga saksi pendakwaan ke-27, berkata, Zizie Izette menyatakan wang pengenalan itu diterima daripada ejen pelaburan, Norhaili Ahmad Mokhtar.
Beliau yang juga pegawai penyiasat kes bagaimanapun memberitahu tidak mengingati berapa kali Zizie Izette memaklumkan demikian ketika SPRM merakam percakapannya pada Julai 2016 bagi membantu siasatan kes rasuah suaminya, Datuk Seri Bung Moktar Radin.
Pada perbicaraan lalu, Norhaili yang juga perunding unit amanah memberitahu mahkamah, pelakon itu layak mendapat wang pengenalan RM2.8 juta selepas Felcra bersetuju melabur RM150 juta dalam unit amanah Public Mutual Berhad.
Norhaili, 45, berkata, Zizie Izette yang juga kenalannya berhak mendapat wang tersebut selepas memperkenalkan beliau kepada suaminya yang ketika itu Pengerusi Bukan Eksekutif Felcra dan seorang lagi pegawai kanan agensi tersebut.
Norhaili menjelaskan, sebanyak RM2.2 juta dibayar secara tunai di Public Bank Taman Melawati manakala selebihnya kira-kira RM800,000 dipecahkan dalam bentuk pelaburan yang dibayar semula ke dalam akaun unit amanah Public Mutual milik Zizie Izette.

Dalam keterangannya hari ini, Mohd. Haris turut berkata, dia tidak mengetahui sama ada Norhaili dan seorang lagi ejen pelaburan, Madhi Abdul Hamid berada dalam tekanan ketika memberi percakapan bagi membantu siasatan.
Menurut saksi, beliau bagaimanapun mengetahui kedua-duanya dipanggil sebagai saksi pendakwaan dalam perbicaraan kes rasuah Bung Moktar dan isterinya.
Ketika disoal balas oleh peguam Datuk K. Kumaraendran yang mewakili Zizie Izzete, beliau bersetuju bahawa mereka memberi keterangan berdasarkan percakapan lanjut yang diberikan kepada SPRM pada Februari 2021.
Menjawab soalan Timbalan Pendakwa Raya Law Chin How pada sesi pemeriksaaan semula, Mohd. Haris berkata, percakapan Norhaili dan Madhi dirakam sebanyak enam kali.
Ujarnya, sepanjang siasatan, beliau merakam percakapan sejumlah 24 individu ketika bertugas di Ibu Pejabat SPRM sehingga 2017 sebelum berpindah ke Melaka dan tugas pegawai penyiasat diambil alih oleh pegawai lain.
Ujarnya, pihak SPRM pada asalnya merakam percakapan pasangan suami isteri itu sebagai saksi mengikut Seksyen 30(3) Akta SPRM 2009 kerana ketika itu tangkapan belum dilakukan.
Menurut Mohd. Haris, beliau telah melengkapkan kertas siasatan dan mengemukakan syor kepada bahagian pendakwaan agar Bung Moktar dan Zizie Izette didakwa di mahkamah.
Pada akhir prosiding, Chin How memohon perbicaraan disambung pada tarikh yang telah ditetapkan bagi membolehkan pihak pendakwaan mendapat arahan lanjut sama ada untuk memanggil pegawai perakam memberi keterangan.
Jika tiada lagi saksi akan dipanggil, pihak pendakwaan akan menutup kes pada hari tersebut. Perbicaraan di hadapan Hakim Rozina Ayob bersambung 17 Mei ini. – KOSMO! ONLINE.


Tiga subvarian baharu Omicron sebabkan jangkitan lebih teruk
Oleh KOSMO!

10 Mei 2022, 5:00 pm
GENEVA – Pertubuhan Kesihatan Sedunia (WHO) mengeluarkan amaran mengenai kemunculan tiga subvarian Omicron yang berpotensi menyebarkan virus Covid-19 dengan lebih pantas, demikian menurut kenyataan Pusat Genom Perubatan (CMG) Hospital Ramathibodi.
Menurut laporan akhbar Bangkok Post, subvarian BA.4, BA.5 dan BA.2.12.1 boleh menyebabkan jangkitan yang lebih teruk berbanding strain asal Omicron.
CMG berkata, WHO dan ramai saintis di seluruh dunia telah memantau tiga sub-varian di Afrika Selatan dan Amerika Syarikat (AS) selama berminggu-minggu bagi mendapatkan kesimpulan tersebut.
Bulan lalu, saintis Afrika Selatan mengenal pasti subvarian BA.4 dan BA.5 di sana, dan eksperimen makmal menunjukkan strain berkenaan boleh menjangkiti semula mereka yang pernah dijangkiti Omicron asal.
Angka menunjukkan terdapat peningkatan dalam bilangan pesakit yang dijangkiti oleh subvarian itu dan dimasukkan ke hospital di kedua-dua negara.
Bagaimanapun, tiada peningkatan kematian dicatatkan.

Selain itu, beberapa laporan lain turut mengatakan bahawa sub-varian itu mempunyai kapasiti untuk menembusi perlindungan imuniti yang diperoleh daripada suntikan vaksin. – Agensi


Kecoh Britney Spears ‘belanja’ gambar bogel
Oleh SAIRUL ZAMRI MISRANI

10 Mei 2022, 3:00 pm
Los Angeles – Penyanyi Britney Spears mencetuskan kebimbangan ramai selepas memuat naik beberapa gambar bogel miliknya dalam Instagram.
Menerusi beberapa gambar yang dimuat naik, penyanyi berumur 41 tahun itu hanya menutup bahagian sulitnya menggunakan emoticons (emoji).
Melihat pada keterangan pada gambar, Spears berkata, gambar berkenaan telah diambil dan disimpan dalam telefon bimbitnya sebelum mendapat tahu dirinya hamil.
“Gambar-gambar tempoh hari ketika di Mexico sebelum ada bayi dalam perut saya.
“Kenapa pula saya kelihatan 10 tahun lebih muda sewaktu bercuti? Saya sayang anda semua,” tulisnya ringkas.
Hantaran tersebut dibanjiri pelbagai reaksi dan komen selain rata-rata pengikut menyifatkan kesihatan mental Spears semakin merudum.

“Wanita ini sakit, dia perlukan bantuan segera,” tulis peminat.
Pada masa sama, ada juga turut mengaitkan tindakan pelantun lagu hit Oops!…I Did It Again itu berpunca daripada kes pemilikan harta serta kehidupannya yang dikawal ketat bapanya sebelum ini.
Tidak setakat itu, peminat turut menyalahkan tunangnya, Sam Asghari yang disifatkan tidak menjaga dan mengawal Spears sebaiknya.
Terdahulu, Spears mengumumkan dia hamil hasil hubungan bersama Asghari. – KOSMO! ONLINE


Remaja maut hidu semburan deodoran bagi melawan keresahan
Oleh KOSMO!

10 Mei 2022, 3:00 pm
CANBERRA – Seorang remaja dari negeri New South Wales, Australia, maut disyaki akibat serangan jantung selepas menghidu semburan daripada botol deodoran bagi melawan masalah keresahan yang dialami, lapor akhbar Daily Star semalam.
Brooke Ryan, 16, dilaporkan berjuang untuk melawan masalah kesihatan mental itu, yang semakin teruk ketika perintah berkurung ketat Covid-19 dilaksanakan di Australia.
Mayat gadis itu ditemui dalam keadaan tertiarap di dalam bilik tidurnya, di sebelah botol deodoran dan sehelai tuala teh.
Ibunya, Anne Ryan, percaya bahawa Brooke mati mengejut akibat tabiat menghidu semburan deodaran.
Meskipun laporan bedah siasat belum dikeluarkan, terdapat beberapa indikator yang menunjukkan gadis itu mati akibat serangan jantung.
“Brooke ialah seorang gadis yang cantik dan baik hati. Kami berasa amat sedih apabila mengetahui bahawa kematiannya memberi kesan mendalam terhadap ramai orang,” katanya.

Beberapa kawasan di Australia dilaporkan mempunyai trend baharu, di mana golongan remaja menjadikan aktiviti menghidu bau semburan deodoran sebagai kegilaan mereka.
Bahan kimia aerosol itu turut diletakkan di dalam bekas berkunci di kedai-kedai bagi menghalang remaja daripada mengakses produk itu dengan mudah. – Agensi


Remaja hilang selepas solat subuh
Oleh MUHD AFIQ AL-HAFIZ MAT YUSOF

10 Mei 2022, 4:46 pm
KUALA LUMPUR – Seorang remaja lelaki dilaporkan hilang selepas menunaikan solat subuh di di Masjid Al Muqarrabin, Cheras pada Ahad lalu.
Kehilangan Muhammad Al Muizz Al Mawardi, 16, sejak tiga hari lalu masih menjadi misteri dan mencetuskan kebimbangan ibu bapanya.
Difahamkan, jarak antara masjid lokasi mangsa menunaikan solat dan rumahnya di apartmen Tasik Height hanyalah kira-kira sejauh 20 meter.
Bapa remaja berkenaan, Almawardi Mohamad, 41, ketika dihubungi Kosmo! berkata, anaknya ada memaklumkan ingin keluar beraya selepas selesai menunaikan solat di masjid.
“Kejadian berlaku selepas kami sekeluarga baru pulang dari kampung saya di Jasin, Melaka pada Sabtu lalu, dia ada memaklumkan kami sekeluarga untuk pergi beraya bersama rakan-rakannya di sekitar kawasan rumah sebaik sahaja menunaikan solat subuh di masjid pada keesokan hari.
“Kami sepatutnya menghantar Muhammad Al Muizz pulang semula ke asrama di Sekolah Menengah Kebangsaan Segambut Jaya pada petang Ahad lalu untuk memulakan sesi persekolahan selepas cuti Hari Raya Aidilfitri.

“Saya juga ada bertanya kepada rakan sepejabat yang kebetulan menunaikan solat di masjid sama. Dia memberitahu anak saya bersolat disebelahnya sebelum tidak mengetahui keberadaannya selepas keluar dari masjid,” kata bapa kepada tiga anak berkenaan.
Katanya, kehilangan anaknya itu merupakan kejadian pertama berlaku dan Muhammad Al Muizz juga tidak menunjukkan sebarang kelakuan pelik atau memberontak sebelum kejadian.
“Dia anak yang sangat baik sentiasa patuh dan tidak pernah melawan atau mempunyai musuh dengan sesiapa. Hati saya sangat berat dan bersedih dengan kejadian ini.
“Saya juga cuba untuk menghubunginya sejak Ahad lalu namun masih tidak terjawab sedangkan sebelum ini setiap kali dihubungi, dia pasti akan menjawab atau sekurang-kurangnya membalas menerusi WhatsApp,” jelasnya.
Tambah Almawardi, dia bersama isteri, Nuraliana Alias, 38, telah membuat laporan polis di Balai Polis Sungai Besi semalam kira-kira pukul 6.56 pagi.
“Setakat ini, polis telah memeriksa televisyen litar tertutup (CCTV) di masjid dan kawasan sekitar bagi mengesan anak saya. Saya juga difahamkan rondaan juga sedang dilakukan.
“Saya menyeru kepada orang ramai untuk menghubungi pihak polis atau ahli keluarganya sekiranya melihat Muhammad Al Muizz. Saya sekeluarga sangat sedih dengan keadaan ini dan sangat berharap dapat anak saya ditemui dengan selamat secepat mungkin,” jelasnya.
Sementara itu, Ketua Polis Daerah Cheras, Asisten Komisioner Muhammad Idzham Jaafar berkata, pihaknya mengesahkan telah menerima laporan yang dibuat dan sedang giat mengesan mangsa.
Terdahulu, berita kehilangan Muhammad Al Muizz tular di media sosial sejak beberapa hari lalu dan orang ramai juga mendoakan agar remaja berkenaan ditemui dengan selamat. – KOSMO! ONLINE.


Pelajar tingkatan empat maut sewaktu merentas desa
Oleh MOHD AZLI ADLAN

10 Mei 2022, 4:52 pm
MARANG – Seorang pelajar tingkatan empat Sekolah Menengah Kebangsaan (SMK) Pengkalan Berangan di sini tiba-tiba rebah sebelum disahkan meninggal dunia sewaktu melakukan aktiviti merentas desa hari ini.
Dalam kejadian pada pukul 9.05 pagi itu, remaja lelaki berusia 16 tahun itu dikatakan terjatuh akibat tersadung kaki sebelum tidak sedarkan diri sebaik tiba di persimpangan Kampung Asing, Pengkalan Berangan di sini.
Ketua Polis Daerah Marang, Deputi Superintendan Mohd. Zain Mat Deris berkata, mangsa telah diberi bantuan pernafasan sebelum dikejarkan ke Klinik Kesihatan Pengkalan Berangan di sini.
“Pegawai perubatan bertugas mengesahkan pelajar itu sudah meninggal dunia. Kes diklasifikasikan sebagai kematian mengejut.
“Bedah siasat tidak dilakukan atas permintaan keluarga,” katanya di sini hari ini.
Sementara itu, ibu pelajar itu, Harazul Azliana Harun, 42, berkata, dia terkejut kerana anaknya tidak mempunyai sebarang masalah kesihatan sebelum ini malah amat ceria sebelum ke sekolah pagi tadi.

“Ujian kehilangan anak pada 9 Syawal amat berat tetapi saya reda dengan pemergiannya,” katanya. – KOSMO! ONLINE.


Tren terkandas punca perkhidmatan LRT Kelana Jaya terjejas
Oleh ALWANI ZAFIRAH

10 Mei 2022, 3:08 pm
PETALING JAYA – Rapid Rail Sdn. Bhd menjelaskan kejadian Perkhidmatan Transit Aliran Ringan (LRT) Laluan Kelana Jaya yang terjejas pagi tadi berlaku disebabkan sebuah tren yang terkandas.
Rapid KL dalam satu kenyataan di Facebook berkata, tren bernombor 39 yang terkandas di Stesen LRT Taman Jaya dikatakan berpunca daripada masalah sistem brek.
Susulan kejadian itu, pasukan operasi mengaktifkan pelan perkhidmatan alternatif kepada penumpang terlibat.
“Kami ingin memohon maaf kepada semua pengguna yang mengalami kelewatan dan kesulitan untuk menuju destinasi masing-masing khususnya ke tempat kerja pada pagi tadi.
“Pihak operasi telah mengaktifkan pelan perkhidmatan alternatif yang mana penumpang dari arah Gombak dan Putra Heights perlu turun di Stesen LRT Asia Jaya dan mendapatkan tren yang berikutnya bagi meneruskan perjalanan,” katanya dalam kenyataan hari ini.

Menurut kenyataan itu, siasatan akan dilakukan bagi mengenal pasti punca kerosakan terbabit bagi memastikan kejadian seumpama itu dapat dielakkan pada masa hadapan.

Pengumuman mengenai kelewatan tren turut dibuat di stesen dan di dalam tren.
“Kakitangan operasi ditempatkan di platform Stesen LRT Asia Jaya bagi membantu penumpang mendapatkan tren sambungan.

“Kerja-kerja mengalihkan tren dilakukan oleh jurutera Rapid Rail. Proses menunda keluar tren selesai pada pukul 2 petang dan perkhidmatan kembali seperti sediakala selepas itu,” katanya lagi. – KOSMO! ONLINE.


[VIDEO] Pengunjung Genting Highlands gempar kereta terbakar mengundur
Oleh ABDUL RASHID ABDUL RAHMAN

10 Mei 2022, 4:34 pm
BENTONG – Pengunjung ke Genting Highlands di sini khususnya pengguna jalan raya gempar selepas sebuah kereta terbakar dan mengelungsur menuruni jalan berbukit di Kilometer 2.9 Jalan Genting Highlands di sini semalam.
Berdasarkan satu rakaman video tular berdurasi 0.27 saat menyaksikan sebuah kereta berwarna putih terbakar sebelum mengundur ke belakang dan melanggar sebuah kenderaan pelbagai guna sebelum terhenti.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian kira-kira pukul 1.44 tengah hari itu menyebabkan kereta jenis Hyundai Elantra berkenaan terbakar 80 peratus.
“Dalam kejadian itu kereta berkenaan yang terbakar mengelungsur ke kilometer 3.0 Jalan Genting dengan api yang marak.
“Punca kebakaran masih lagi dalam siasatan forensik JBPM,”katanya di sini hari ini.
Menurut Ismail, dua jentera bersama lima anggota bergegas ke tempat kejadian selepas menerima panggilan kecemasan.

Katanya pihak bomba menggunakan satu aliran salur bantu bagi memadam kebakaran kereta berkenaan. – KOSMO! ONLINE


Cukai LHDN: Najib, anak dibenar merayu di Mahkamah Persekutuan
Oleh NUZULSHAM SHAMSUDDIN

10 Mei 2022, 2:59 pm
PUTRAJAYA – Bekas Perdana Menteri, Datuk Seri Najib Tun Razak dan anaknya, Datuk Mohd. Nazifuddin berjaya memperoleh kebenaran untuk merayu di Mahkamah Persekutuan berhubung tunggakan cukai berjumlah lebih RM1.7 bilion Lembaga Hasil Dalam Negeri (LHDN).
Keputusan sebulat suara (unanimous) itu dibuat
panel tiga hakim yang diketuai Ketua Hakim Negara, Tun Tengku Maimun Tuan Mat selepas membenarkan permohonan Najib dan Nazifuddin selaku pemohon selain mendengar hujah-hujah pihak yang terlibat dalam prosiding yang dijalankan secara dalam talian.
“Kami sebulat suara memutuskan bahawa keperluan di bawah Seksyen 96A dan B Akta Mahkamah Kehakiman 1964 telah dipenuhi,” ujar Hakim Tengku Maimun ketika membaca penghakiman ringkasnya.
Turut bersidang bersama-sama ialah Hakim-Hakim Mahkamah Rayuan, Datuk Nallini Pathmanathan dan Datuk Mary Lim Thiam Suan.
Dalam prosiding hari ini turut hadir peguam Tan Sri Muhammad Shafee Abdullah yang mewakili Najib dan Mohd. Nazifuddin selaku pemohon manakala LHDN diwakili Timbalan Peguam Cara Hasil, Dr. Hazlina Hussain.
Sementara itu, Muhammad Shafee ketika dihubungi memberitahu, pihak mahkamah selepas ini akan menetapkan tarikh untuk pengurusan kes pendengaran rayuan tersebut.

Najib dan Mohd. Nazifuddin memfailkan permohonan tersebut selepas tidak berpuas hati dengan keputusan Mahkamah Rayuan yang menolak rayuan bmereka untuk mengetepikan keputusan Mahkamah Tinggi Kuala Lumpur berhubung pembayaran cukai masing-masing berjumlah RM1.69 bilion dan RM37.6 juta kepada LHDN.
Hakim Datuk Abdul Karim Abdul Jalil yang mengetuai panel tiga Hakim Mahkamah Rayuan dalam keputusan sebulat suara, berkata mahkamah mendapati tiada merit dalam rayuan difailkan kedua-dua perayu (Najib dan Mohd. Nazifuddin) dan tiada kekhilafan dalam penghakiman oleh kedua-dua hakim Mahkamah Tinggi yang harus diperbetulkan oleh mahkamah itu.
Pada 20 Oktober 2021, Mahkamah Rayuan membenarkan permohonan Najib dan Mohd. Nazifuddin untuk menangguhkan pembayaran tunggakan cukai pendapatan itu sementara menunggu rayuan diputuskan oleh Mahkamah Persekutuan selepas mendapati terdapat keadaan istimewa yang mewajarkan pembayaran ditangguhkan sementara. -KOSMO! ONLINE.


Penumpang kena ‘sidai’ hingga malam di lapangan terbang
Oleh KOSMO!

10 Mei 2022, 2:53 pm
PETALING JAYA – Sejak beberapa hari lalu, kecoh di media sosial mengenai rungutan orang ramai berkaitan perkhidmatan syarikat penerbangan yang sering menimbulkan masalah terhadap pelanggannya.
Semalam, tular mengenai penumpang Malaysia Airlines Berhad (Malaysia Airlines) yang meluahkan rasa kecewa apabila terpaksa berpanas di dalam pesawat selama hampir satu jam disebabkan masalah teknikal yang berlaku.
Namun, terbaharu, sebuah syarikat penerbangan lain menjadi trending di Twitter apabila ramai berkongsi situasi mereka yang bengang gara-gara jadual penerbangan ditukar secara tiba-tiba tanpa sebarang makluman awal kepada penumpang.
Seorang pengguna Twitter, Dini Zaini berkongsi pengalamannya yang terpaksa menunggu hampir enam jam di lapangan terbang disebabkan penjadualan yang ditukar.
“Penerbangan kami sepatutnya pukul 6.30 petang, dan ditunda kepada pukul 8.40 malam tanpa sebarang notis.
“Dan sampai pukul 9 malam, kami masih tidak dipanggil, memang bermasalah,” ciapnya.

Selain itu, seorang lagi penumpang, Miji juga berdepan dengan situasi yang sama sehingga terpaksa menahan lapar lebih dari enam jam ketika sedang menunggu jadual penerbangan baru diberikan.
“Penerbangan tunda lebih enam jam, tiada langsung pengumuman rasmi daripada pigak syarikat.
“Mereka langsung tak sediakan apa-apa makanan, dah la masa itu kedai tutup, sekurangnya bagi la makanan percuma untuk penumpang,” katanya.
Dalam pada itu, seorang pengguna Facebook memaklumkan penerbangannya telah ditunda sebanyak dua kali dari pagi hingga malam.
“Beli tiket penerbangan pukul 9.30 pagi, tiba-tiba tukar 6.30 petang dan hari ini (semalam) nak terbang, tukar lagi pukul 11.45 malam.
“Melampau, tak fikir orang lain punya masa, servis makin teruk, susahkan pelanggan,” ujarnya. – KOSMO! ONLINE.


Monsun barat daya bermula 14 Mei ini
Oleh HARRITH HISHAM

10 Mei 2022, 2:20 pm
PETALING JAYA – Jabatan Meteorologi (MetMalaysia) meramalkan monsun barat daya bermula 14 Mei sehingga pertengahan September ini.
Ketua Pengarah MetMalaysia, Muhammad Helmi Abdullah berkata, lazimnya angin akan bertiup secara konsisten dari arah barat daya dengan kelembapan udara yang lebih rendah dan keadaan atmosfera yang lebih stabil.
“Ini menyebabkan kurangnya pembentukan awan hujan sepanjang tempoh ini.
“Sehubungan itu, kebanyakan tempat di seluruh negara akan mengalami bilangan hari tanpa hujan lebih banyak berbanding musim lain,” katanya dalam kenyataan hari ini.
Bagaimanapun, katanya, hujan lebat dan ribut petir masih boleh berlaku di pantai barat semenanjung dan barat Sabah pada awal pagi.
“Selain itu, fenomena jerebu juga boleh berlaku sekiranya pembakaran terbuka tidak dikawal terutama pada Ogos hingga Oktober.

“Oleh itu, pembakaran terbuka haruslah dielakkan bagi mengurangkan kesan jerebu dan pencemaran alam sekitar,” ujarnya. – KOSMO! ONLINE


Sekatan ke atas minyak Russia tidak berkesan
Oleh KOSMO!

10 Mei 2022, 2:00 pm
BRUSSELS – Ahli Parlimen Eropah dari Ireland, Clare Daly menyatakan bahawa sekatan yang dikenakan ke atas bekalan minyak Russia tidak berkesan dalam menghentikan peperangan atau menyelamatkan nyawa penduduk Ukraine, lapor laman berita RT, kelmarin.
“Bukan kerana saya berasa kasihan dengan Russia atau dibayar oleh Vladimir Putin, namun sekatan yang dikenakan tidak berkesan.
“Mereka (Russia) tidak pernah menghentikan perang.
“Jika Eropah tidak membeli minyak Russia, pihak lain akan mendapatkannya. Rakyat biasa di Eropah juga boleh membayar minyak itu,” kata Daly dalam ucapannya pada Jumaat lalu, seperti yang dipetik daripada akhbar Irish Independent.
Kesatuan Eropah (EU) sebelum ini telah mencadangkan untuk melaksanakan sekatan ke atas minyak Rusia secara berperingkat menjelang akhir tahun 2022.
Brussels bagaimanapun mengeluarkan pengecualian untuk Hungary dan Slovakia disebabkan ekonominya yang sangat bergantung kepada bekalan tenaga Rusia.

Sementara itu, Daly menambah, Moscow dengan jelas bertanggungjawab terhadap kematian penduduk Ukraine dan gelombang pelarian dari negara itu. Beliau bagaimanapaun berhujah bahawa Barat turut menyumbang kepada peningkatan konflik antara dua negara itu.
“Kita tidak boleh mengabaikan peranan yang dimainkan oleh EU dan Amerika Syarikat. Ia bukan bertujuan untuk menyokong Rusia, tetapi bagi menerangkan bahawa kita tidak mampu selesaikan masalah jika tidak memahami puncanya,” tegasnya.
Tambah Daly, tindakan EU dan kerajaan Ireland yang menghantar lebih banyak senjata ke Kiev dilihat meningkatkan peperangan dan menyebabkan ia berterusan. – Agensi


Mayat lelaki terjun jambatan ditemukan berhampiran sangkar ikan
Oleh ABDUL RASHID ABDUL RAHMAN

10 Mei 2022, 1:17 pm
TEMERLOH – Selepas tiga hari hilang dibawa arus deras Sungai Semantan, mayat lelaki yang dipercayai terjun dari Jambatan Kampung Raja di sini ditemukan kira-kira satu kilometer daripada lokasi kejadian.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa Mohamad Hanizam Md Khalib,30, ditemukan oleh orang awam kira-kira pukul 9.01 pagi ini.
“Mayat mangsa ditemukan tersangkut pada sangkar ikan oleh penduduk kampung kira-kira satu kilometer daripada lokasi mangsa dilaporkan terjun.
“Pasukan bomba berjaya mengangkat dan membawa mayat mangsa sebelum diserahkan kepada pihak polis untuk tindakan lanjut,”katanya di sini hari ini.
Kelmarin seorang lelaki dikhuatiri lemas selepas dipercayai terjun daripada Jambatan Kampung Raja ke dalam Sungai Semantan di sini.
Difahamkan lelaki berusia 30-an yang dikatakan mengalami masalah mental itu pergi ke atas jambatan berkenaan menunggang sebuah motosikal sebelum bertindak terjun ke dalam Sungai Semantan.

Susulan itu juga pasukan bomba bersama polis dan Angkatan Pertahanan Awam serta penduduk kampung menggerakkan operasi pencarian di kawasan sungai berkenaan bermula daripada lokasi kejadian. -KOSMO! ONLINE


Fazura hilang penat dapat hadiah Hari Ibu daripada Fattah
Oleh NUR EMIRA SAIZALI

10 Mei 2022, 2:33 pm
PETALING JAYA – Sempena sambutan Hari Ibu, pelakon dan usawahan terkenal Fazura menzahirkan rasa terharu apabila menerima sejambak bunga dan ucapan manis daripada suami tercinta Fattah Amin.
Berbesar hari dengan penghargaan yang diterima, Fazura atau nama sebenar Nur Fazura Sharifuddin, 38, berkata, penat lelah seharian bekerja yang dirasainya hilang apabila menerima kejutan daripada suaminya.
“Pulang ke rumah dari tempat kerja dan ternampak ini (jambangan bunga). Terima kasih banyak-banyak suamiku. Sayang awak hubsbaby.
“Rasa hilang terus penat tadi. Begitu syukur bila dapat rasa dihargai. Alhamdulillah, masyaAllah Tabarakallah,”katanya dalam entri Instagram tersebut.
Sementara itu, Fattah, 33, menerusi kad ucapan yang diselitkan pada jambangan bunga buat Fazura berkata dia bersyukur kerana dikurniakan seorang isteri yang menjaga keluarga kecil mereka dengan baik.
“Selamat hari ibu buat isteriku yang tercinta. Ibu kepada anakandaku Fatima.

“Terima kasih mommy selalu jaga saya dan Fatima. Semoga mommy selalu dalam lindungan-Nya, berjaya dunia akhirat dan sihat selalu.
“Saya sayangkan awak hingga Jannah. Semoga akan selalu menjadi isteri dan mommy yang terbaik untuk keluarga kita,” coretnya.
Dalam pada itu, rata-rata netizen berpendapat pelakon filem Gol dan Gincu itu bertuah kerana dikurniakan seorang suami yang sentiasa menghargai dirinya.
“Daddy Fatima tak pernah mengecewakan. Selamat hari ibu Fazura,” kata netizen.
“Sangat manis kerana diberikan seorang suami seperti Fattah. Gembira melihat anda berdua,” kata seorang lagi pengikut Instagramnya.
Sebagai info, Fazura dan Fattah mendirikan rumah tangga pada 27 November 2017 dan dikurniakan seorang anak perempuan, Nur Fatima yang kini berusia dua tahun. – KOSMO! ONLINE


[VIDEO] Pemandu Avanza lagak ‘samseng jalanan’
Oleh KOSMO!

10 Mei 2022, 2:46 pm
PETALING JAYA – Tindakan seorang pemandu kenderaan pelbagai guna (MPV) jenis Toyota Avanza yang memberhentikan kenderaannya di tengah jalan dikatakan seperti ‘samseng jalanan’.
Difahamkan, dia berbuat demikian disebabkan berang dengan pemandu sebuah bas yang telah melanggar kenderaannya sehingga berlaku kerosakan.
Menerusi rakaman kamera papan pemuka (dashcam) yang dimuat naik oleh pengguna Facebook @Acik Art, kelihatan pemandu Avanza berusaha untuk mencelah di tengah laluan antara sebuah kereta jenis Perodua Kelisa dan bas terbabit.
Bagaimanapun, usahanya itu gagal lalu dihimpit di tengah-tengah laluan sehingga berlaku kemalangan kecil.
Susulan itu, pemandu Avanza berkenaan akhirnya memberhentikan kenderaannya di hadapan bas tersebut dan segera turun untuk berjumpa dengan pemandu bas.
Apa yang membuatkan ramai marah ketika itu adalah tindakan pemandu Avanza tersebut telah menambahkan kesesakan yang berlaku di laluan terbabit.

Dalam pada itu, rata-rata orang ramai seperti puas melihat insiden tersebut kerana masalah yang berlaku berpunca daripada pemandu Avanza itu sendiri.
“Padan muka dia, sendiri yang gila nak lalu celah kenderaan lain tengah-tengah jalan, sendiri tanggung la akibatnya. rasanya pemandu bas tak salah langsung, dia di laluan yang betul,” komen Mohd. Hafiz.
“Lain kali himpit lori balak, biar satu kereta kau leper, otak letak kepala lutut memang macam ini,” luah Saiful. – KOSMO! ONLINE


Perintah berkurung dilanjutkan sehingga 25 Mei depan
Oleh IVAN AMIRUL

10 Mei 2022, 2:15 pm
KOTA KINABALU – Perintah berkurung membabitkan kawasan perairan tujuh daerah dalam Zon Selamat Timur Sabah (ESSZONE) yang berakhir hari ini bakal dilanjutkan bermula 11 sehingga 25 Mei depan.
Pesuruhjaya Polis Sabah, Datuk Idris Abdullah berkata, perintah berkurung berkenaan meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.
“Perintah berkurung ini dilanjutkan untuk memastikan kawasan perairan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.
“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan perairan negeri ini untuk melakukan penculikan dan jenayah rentas sempadan yang lainnya.
“Oleh itu, orang awam yang tinggal di kawasan terbabit dilarang menghampiri atau berada di kawasan yang diisytihar antara jam 6 petang hingga 6 pagi,” katanya menerusi kenyataan media hari ini. -KOSMO! ONLINE


Lima jenama francais Malaysia diberi pendedahan pasaran di Jeddah, Arab Saudi
Oleh MOHD. HUSNI MOHD. NOOR

10 Mei 2022, 2:12 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) membawa lima jenama francais negara ke misi perdagangan francais di Jeddah, Arab Saudi pada 7 hingga 9 Mei lalu.
Lima jenama francais terkemuka negara itu termasuk CheeseU, CIC Where Leaders Are Born, Genius Aulad, US Pizza and Siti Khadijah.
Delegasi perdagangan itu diketuai Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid selain turut disertai wakil Persatuan Francais Malaysia (MFA).
Rosol berkata, misi perdagangan itu adalah sebahagian daripada Program Pembangunan Francais Dipertingkatkan (EFDP) yang diluluskan jawatankuasa Majlis Export Francais (FRANEX) tahun lalu.
Beliau berkata, misi berkenaan bertujuan mendedahkan jenama francais negara kepada pasaran Asia Tengah terutama Arab Saudi menerusi padanan perniagaan dan rakan kongsi perniagaan.
“Secara keseluruhannya, jenama francais tempatan telah berkembang pesat di Asia Tenggara dengan pembabitan 68 jenama di 74 buah negara dan ia dijangka terus berkembang pada masa depan,” katanya menerusi satu kenyataan hari ini.


Tiada kena mengena dengan ‘content’ – Iqbal
Oleh SAIRUL ZAMRI MISRANI

10 Mei 2022, 2:16 pm
PETALING JAYA – Kesal niat baik mengambil anak angkat disalah erti dan didakwa netizen sekadar memenuhi kandungan media sosial semata-mata, usahawan dan penyanyi kontroversi Iqbal Rosli tampil menangkis telahan keji demikian.
Iqbal atau nama sebenarnya Ahmad Iqbal Zulkefli, 28, berkata, mengambil anak angkat bukan perkara main-main dan dia sudah berfikir sedalam-dalamnya sebelum membuat keputusan memikul tanggungjawab besar tersebut.
“Kalau ada yang kata saya sengaja ambil anak untuk buat content, mereka kena rasa sendiri bagaimana susahnya menjaga anak kecil.
“Memang tidak ada masa nak rakam video dan muat naik dalam media sosial. Saya juga sedar bukan tugas mudah jadi seorang bapa.
“Apabila sudah bergelar bapa, saya menjadi seorang yang lebih matang dan kehidupan baharu ini mengajar saya erti kesabaran dan tanggungjawab yang sebenar,” katanya.
Dalam pada itu, pelantun lagu Hujan itu berkata, dia langsung tiada niat untuk memisahkan bayi terbabit dengan ibu kandungnya berikutan masih lagi menyusu badan.

“Saya pun ada akal fikiran dan hati perut. Saya tiada niat nak pisahkan mereka buat masa ini. Kasihan juga ibu itu menangis apabila anaknya diambil orang.
“Jadi ada beberapa hari saya akan hantar semula Ahmad Ziyad kepada ibunya untuk disusukan. Kalau dah besar nanti, dia nak bersama ibunya kembali pun tidak mengapa, saya okey,” katanya.
Terdahulu, Iqbal berkongsi sebuah video dalam Instagram memaparkan niat murninya mengambil seorang anak angkat lelaki pada 30 April lalu. – KOSMO! ONLINE


Penerbangan tertunda: Maklum balas AirAsia dalam tempoh 24 jam
Oleh LUQMAN RIDHWAN MOHAMED NOR

10 Mei 2022, 1:10 pm
PUTRAJAYA – Syarikat penerbangan tambang murah, AirAsia akan memberikan maklum balas dalam tempoh 24 jam berhubung isu kelewatan penerbangan yang dilaporkan berlaku baru-baru ini.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menerusi ciapan di Twitter berkata, pihaknya telah mengadakan sesi libat urus dengan syarikat penerbangan tersebut dan beberapa isu telah dibangkitkan.
Antaranya, menurut beliau, adalah penangguhan jadual penerbangan serta semakan semula jadual penerbangan sehingga menjangkau lebih enam jam.
“Turut dibangkitkan kelayakan pengguna mendapatkan pampasan sekiranya mengalami kelewatan penerbangan sebegini.
“Bagi memudahkan pengguna, saya meminta AirAsia untuk menyediakan carta aliran mengenai proses memfailkan aduan rasmi bagi mendapatkan pampasan tertakluk kepada garis panduan ditetapkan Suruhanjaya Penerbangan Malaysia (Mavcom) sebagai agensi kawal selia dalam isu ini,” katanya hari ini.
Dalam pada itu, Alexander berkata, meskipun perihal mengenai industri penerbangan banyak tertakluk kepada bidang kuasa Kementerian Pengangkutan (MOT), beliau sebagai Menteri Perdagangan Dalam Negeri dan Hal Ehwal Pengguna akan campur tangan sekiranya hak pengguna terkait sama.

“Rentetan itu, saya mendesak supaya MOT dan Mavcom untuk lebih proaktif serta tampil untuk mencari penyelesaian terbaik berhubung isu ini,” ciapnya. – KOSMO! ONLINE


Samakan tandas dengan syurga, Sharifah Sakinah dikecam jahil
Oleh MOHD. HAIKAL ISA

10 Mei 2022, 1:44 pm
PETALING JAYA – Pelakon Sharifah Sakinah dikecam hebat netizen gara-gara menyamakan sebuah tandas mewah sejuk seperti di syurga.
Sakinah atau nama lengkapnya, Sharifah Nurul Sakinah Syed Abu Bakar Al-Khaired berkongsi video pendek dalam Instagram menyaksikan dirinya melakukan ‘lawatan’ di dalam sebuah tandas yang diperbuat daripada material jenama mewah dunia seperti Louis Vuitton dan Gucci.
“Orang kata kat tandas banyak setan (syaitan). Sejuk macam syurga tanda awak siap ada kipas LV dan Gucci,” tulisnya sebagai kapsyen dalam video yang dimuat naik.
Disebabkan analogi yang disifatkan jahil oleh segelintir netizen, kekaguman Sakinah terhadap tandas mewah mengundang bertubi-tubi kecaman menerusi ruangan komen.
“Bukan orang kata, Nabi kata. Sebab itu kena baca doa nak masuk tandas. Tandas jangan jangan hias cantik-cantik sangat dan jangan lama-lama dalam tandas.
“Sejuk macam syurga? Agak-agaklah ayat.

“Begitu sahaja ‘standard’ syurga awak? Koman naaa (terlalu biasa),” demikian antara komen yang ditinggalkan netizen.
Perkongsian video berkenaan yang dimuat naik Sakinah mendapat hampir 20,000 tanda suka dan membuatkan ramai netizen berbalah dan memberikan pendapat masing-masing terutama berhubung kewajaran tandas, sebuah tampat kotor disamakan dengan destinasi suci iaitu syurga. – KOSMO! ONLINE


Peminat Metallica lahirkan anak ketika hadiri konsert
Oleh KOSMO!

11 Mei 2022, 9:00 pm
BRASILIA – Seorang peminat kumpulan muzik ‘heavy metal’ terkenal, Metallica dilaporkan melahirkan seorang bayi lelaki ketika dia menghadiri konsert kumpulan itu di Brazil, lapor akhbar Metro UK semalam.
Joice M Figueiro, ketika kejadian berada bersama peminat-peminat lain semasa kumpulan itu membuat persembahan di Estadio Couto Pereira di Brazil.
Artis tatu wanita itu berjaya mendapatkan tiket untuk menyaksikan kumpulan tersebut membuat persembahan dalam siri jelajah yang diadakan di Amerika Selatan.
Menurut laporan, wanita itu hamil 39 minggu dan duduk di ruangan khas apabila dia mula mengalami kontraksi sejurus sebelum konsert itu tamat.
Air ketubannya dikatakan pecah ketika dia berjalan menuju ke bilik perubatan. Disebabkan tidak mempunyai masa yang banyak untuk ke hospital, Figueiro melahirkan anaknya di stadium. – Agensi


Suspek larikan kanak-kanak ada masalah mental, positif dadah
Oleh MOHD SHARKAWI LONDING

11 Mei 2022, 11:03 pm
JOHOR BAHRU – Seorang kanak-kanak berdepan detik cemas apabila dia menjadi mangsa culik seorang lelaki yang juga Orang Kelainan Upaya (OKU) masalah mental dalam kejadian di Taman Scientex, Pasir Gudang di sini pagi hari ini.
Dalam kejadian pada pukul 11.30 pagi itu, mangsa, kanak-kanak lelaki berusia tujuh tahun dikatakan berjalan seorang diri pulang dari kelas agama untuk pulang ke rumah keluarganya.
Ketua Polis Johor, Datuk Kamarul Zaman Mamat berkata, mangsa didatangi seorang lelaki berusia 20 tahun mempelawa untuk membawanya pulang dengan menaiki motosikal jenis Honda Dash.
“Mangsa enggan menaiki motosikal sebelum suspek memegangnya untuk dibawa lari namun kejadian itu disedari beberapa orang awam yang melalui kawasan itu.
“Suspek juga bertindak agresif sebelum orang ramai membantu menahan suspek sebelum diserahkan kepada polis,”katanya dalam satu kenyataan di sini hari ini.
Kamarul Zaman berkata, siasatan awal mendapati suspek merupakan pemegang kad OKU masalah mental.

Selain itu katanya, suspek positif dadah jenis methamphetamin serta dikehendaki polis berkaitan kes penyalahgunaan dadah mengikut Seksyen 15(1)(a) Akta Dadah Berbahaya 1952.
Kes disiasat mengikut Seksyen 363 Kanun Keseksaan.
Terdahulu, tular beberapa klip video menunjukkan seorang lelaki memegang dan melarikan seorang kanak-kanak lelaki lengkap berpakaian sekolah agama.
Beberapa orang awam yang melalui kawasan itu bertanyakan kepada suspek namun suspek bertindak agresif sebelum dia ditangkap dan diserahkan kepada pihak polis.-KOSMO! ONLINE


Sarawak United malukan Sri Pahang di gelanggang sendiri
Oleh MOHD. FITRIE MUHAMAD

11 Mei 2022, 11:09 pm
SRI Pahang terus dihimpit aksi kurang konsisten selepas terpaksa akur tewas buat kali keempat musim ini apabila tunduk 2-1 kepada Sarawak United di Stadium Darul Makmur, sebentar tadi.
Ketika Tok Gajah terpaksa mengharungi tempoh 50 minit dengan 10 pemain, semangat juang dipamerkan anak buah Christophe Gamel masih layak mendapat pujian sebaliknya belum mampu menghalang pesta kemenangan Sarawak United.
Terdahulu, Sri Pahang nyata pasukan lebih baik di babak pertama namun skuad Tok Gajah wajar menyalahkan diri sendiri selepas mempersiakan deretan peluang terbaik untuk membuka jaringan.
Memasuki minit ke-40, Muslim Ahmad yang dimasukkan bagi menggantikan Johan Martial seakan tidak membantu Sri Pahang sebaliknya menambah masalah apabila dilayangkan kad merah kerana mengasari Francis Kone.
Bagaimanapun, memasuki masa kecederaan babak pertama, tuah nyata masih berpihak kepada tuan rumah apabila berjaya membuka jaringan menerusi Manuel Hidalgo yang melakukan rembatan mengelirukan dari luar kotak penalti.
Sarawak United memulakan babak kedua dengan lebih yakin dan minit ke-54, usaha yang diatur pantas membuahkan hasil apabila memperoleh jaringan penyamaan menerusi Nur Shamie Iszuan Amin.

Walaupun memiliki kelebihan seorang pemain, Sri Pahang masih berupaya mengimbangi perlawanan namun minit ke-70, Uche Agba cetus sensasi ketika menyempurnakan penalti sekaligus menghadiahkan tiga mata buat Sarawak United. -KOSMO! ONLINE


JDT kekal rekod tanpa kalah
Oleh AFIFI HAFIZ MOHD NOR

11 Mei 2022, 11:21 pm
SEREMBAN – Pasukan Johor DT (JDT) berjaya mempertahankan rekod tanpa kalah dalam perlawanan Liga Super menentang Negeri Sembilan FC (NSFC) malam ini.
Skuad kendalian, Mora Mendivil Benjamin, berjaya menghasilkan gol melalui sepakan Fernando Martin Forestieri pada 10 minit masa tambahan.
Percaturn separuh masa pertama pengendali NSFC, K. Devan termasuk mengeluarkan pemain pertahanan, Mohamad Hariz Kamarudin dan digantikan dengan Evanonye Kossi Adetu pada minit ke-27 pada mulanya berjaya pihak lawan menghasilkan gol.
Separuh masa pertama menyaksikan kedua-dua pasukan bersaing sengit dalam aksi di Stadium Tuanku Abdul Rahman, Paroi di sini.
Tambahan masa tiga minit sebelum separuh masa pertama tamat.
Seramai 22,224 penonton hadir menonton perlawanan itu. -KOSMO! ONLINE


Remaja cuba terjun akibat kemurungan
Oleh ISKANDAR SHAH MOHAMED

11 Mei 2022, 11:06 pm
SHAH ALAM – Masalah kesihatan dan kemurungan dipercayai punca seorang remaja perempuan cuba terjun dari tingkat lima sebuah pusat beli belah di Seksyen 7 di sini, petang tadi.
Kejadian kira-kira pukul 6 petang itu disedari orang awam yang terkejut melihat remaja berusia 19 tahun berkenaan bersendirian di atas bangunan tersebut.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan kecemasan mengenai cubaan bunuh diri itu pukul 6.04 petang.
Katanya, sepasukan 10 anggota termasuk pegawai dan jentera dari Balai Bomba dan Penyelamat (BBP) Shah Alam dikerah dalam operasi menyelamat itu.
“Setibanya di lokasi, remaja itu didapati masih berada di tingkat lima premis berkenaan dan cuba terjun.
“Namun, anggota kita bersama pengawal keselamatan berjaya menyelamatkannya selepas memujuk dalam tempoh 30 minit,” katanya dalam kenyataan hari ini.

Tambah Norazam, mangsa tidak mengalami sebarang kecederaan dan diserahkan kepada polis untuk tindakan lanjut.
“Siasatan awal mendapati remaja berkenaan bekerja di sebuah syarikat swasta di sekitar Shah Alam.
“Tindakan itu berkemungkinan kerana mangsa mempunyai masalah kesihatan dan kemurungan,” ujarnya.
Terdahulu, tular sebuah video berdurasi 30 saat memaparkan remaja yang berpakaian lengkap itu seolah-olah mahu terjun dari hujung tingkat lima pusat beli berkenaan. – KOSMO!ONLINE


Pelanggan kedai temui ulat dalam sambal
Oleh KOSMO!

11 Mei 2022, 10:00 pm
JAKARTA – Sebuah klip video tular di media sosial Indonesia kerana memaparkan seorang pelanggan menemui ulat di dalam mangkuk sambal ketika mengunjungi sebuah kedai makan, lapor laman berita Suara.com.
Video itu dimuat naik pada akaun Instagram bernama @smart.gram.
Rakaman memaparkan situasi di sebuah kedai makan dengan seorang pelanggan memesan sepinggan nasi goreng.
Nasi goreng yang disediakan di kedai tersebut pada awalnya kelihatan lazat, lengkap dengan telur dadar dan keropok yang terhidang di atas pinggan.
Lelaki itu kemudian mengalih lensa kamera ke arah semangkuk sambal merah yang diletakkan di atas meja berhampirannya.
Bagaimanapun setelah kamera dizum, kelihatan sesuatu sedang bergerak di dalamnya. Netizen mendakwa dapat melihat mangkuk itu dipenuhi ulat-ulat kecil yang masih hidup, bukan hanya seekor tetapi banyak.

Video berkenaan mendapat perhatian netizen di ruangan komen.
“Hebat ulat boleh hidup dalam sambal,’’ tulis seorang netizen.
“Maklumkan kepada penjual, siapa tahu penglihatannya kurang jelas dan tidak nampak ulat tersebut,’’ komen netizen lain. – Agensi


Bekalan elektrik terputus ketika majlis, dua beradik tersilap kahwini pengantin lelaki
Oleh KOSMO!

11 Mei 2022, 8:00 pm
NEW DELHI – Dua adik beradik pengantin perempuan secara tidak sengaja mengahwini pengantin lelaki yang salah selepas bekalan elektrik terputus ketika upacara perkahwinan mereka diadakan, lapor portal berita MailOnline semalam.
Acara perkahwinan dua pasangan pengantin itu berlangsung di sebuah kampung di negeri Madhya Pradesh, India.
Dalam kejadian pada Ahad lalu, seorang sami meneruskan upacara perkahwinan, namun dengan tidak sengaja tertukar antara dua pasangan berkenaan.
Bapa pengantin perempuan, Ramesh Lal berkata, sami itu mungkin keliru kerana kedua-dua anaknya memakai pakaian merah dengan selendang menutup bahagian muka.
Dua anak pengantin tersebut, Nikita dan Karishma dijadualkan melangsungkan perkahwinan dengan Dangwara Bhola dan Ganesh, dua lelaki daripada keluarga berbeza.
Kesilapan itu hanya disedari apabila dua pengantin lelaki tersebut membawa isteri mereka pulang ke rumah.

Bagaimanapun, tidak dinyatakan sama ada dua pengantin perempuan itu mengenali lelaki yang mereka nikahi atau tidak. Mereka telah diminta mengulangi acara perkahwinan sekali lagi pada hari berikutnya. – Agensi


Pemandu Myvi putih samseng diberkas
Oleh NOR AZIAH MAT NOH

11 Mei 2022, 11:14 pm
KUALA LUMPUR – Pemandu kereta Perodua Myvi berwarna putih yang tular di media sosial memandu dengan berbahaya selain membuat provokasi terhadap kereta lain baru-baru ini berjaya diberkas kelmarin.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, lelaki berusia 32 tahun itu ditahan sekitar Kuala Selangor.
“Pemandu kereta jenis Perodua Myvi putih yang menggunakan nombor pendaftaran palsu itu telah ditahan oleh Bahagian Siasatan Jenayah Narkotik (BSJN), Ibu Pejabat Polis Daerah (IPD) Kuala Selangor pada 9 Mei.
“Suspek direman sehingga Jumaat ini bagi membantu siasatan,” katanya dalam kenyataan hari ini.
Mengulas lanjut, JSPT telah membuka kertas siasatan di bawah Seksyen 42(1) Akta Pengangkutan Jalan (APJ) 1987 kerana memandu secara melulu.
Katanya, mangsa atau pemilik video papan pemuka tersebut serta saksi kejadian diminta untuk tampil ke Balai Polis Trafik Jalan Tun H.S.Lee bagi membantu siasatan. – KOSMO! ONLINE


Skuad muda negara benam Laos 3-1
Oleh MUHAMMAD RIDUAN MOHD HANAFIAH

11 Mei 2022, 11:11 pm
HANOI – Skuad bola sepak Bawah 23 Tahun (B-23) negara terus garang dalam misi menuju ke separuh akhir temasya Sukan SEA Vietnam selepas menewaskan Laos 3-1 dalam aksi kedua Kumpulan B, di Stadium Thien Truong, sebentar tadi.
Malaysia yang meletakkan harapan untuk memburu ‘ibu segala emas’ tampil dengan perlawanan agresif ketika berdepan Laos apabila berjaya menyumbat dua gol pada separuh masa pertama perlawanan.
Pemain sensasi yang berpangkalan di Belgium, Luqman Hakim Shamsudin mengetuai jentera serangan cukup baik apabila meledak gol pada minit ke-36 untuk memastikan Malaysia terus mendominasi mendahului perlawanan.
Gol kedua Malaysia hadir pada minit ke-43 menerusi rembatan deras pemain Selangor FC, Syahir Bashah diluar kotak penalti sekali gus mengatasi penjaga gol Laos, Keooudone Souvannasangso.
Bersambung babak kedua perlawanan, Luqman terus menambah derita Laos apabila berjaya menjaringkan gol pada minit ke-68 sekali gus mematikan semangat skuad kendalian Michael Weiss dan akur dengan kekuatan Harimau Muda negara.
Tersentak dengan keadaan tersebut, Laos kembali mengatur rentak dan memperoleh gol pada minit ke-85 menerusi jaringan Visith.

Keputusan itu menyaksikan Malaysia kembali menerajui kedudukan teratas Kumpulan B dengan mengumpul enam mata menerusi dua kemenangan dan akan berdepan Singapura pada 14 Mei serta menutup kempen peringkat kumpulan berdepan Kemboja pada 16 Mei.
Pada edisi 2019 di Manila, barisan pemain negara pulang awal apabila terkandas di peringkat kumpulan.
Kali terakhir skuad negara memenangi pingat emas acara bola sepak lelaki adalah pada 2011 di Jakarta apabila mereka menewaskan Indonesia 4-3 menerusi sepakan penentuan penalti.
Dalam satu lagi aksi Kumpulan B menyaksikan Singapura menang tipis 1-0 ke atas Kemboja di venue yang sama. Kosmo! Online.


2,400 guru kontrak diserap ke jawatan tetap
Oleh MOHD. HUSNI MOHD. NOOR

11 Mei 2022, 9:09 pm
PUTRAJAYA – Berita baik bagi guru kontrak perkhidmatan (COS) apabila seramai 2,400 orang daripada mereka akan diserap sebagai guru tetap menerusi kuota pengambilan khas guru secara one-off.
Perkara itu dimaklumkan Menteri Kanan (Pendidikan), Datuk Dr. Radzi Jidin menerusi rakaman video di Facebook hari ini.
Beliau berkata, surat tawaran kepada guru COS itu akan dikeluarkan Suruhanjaya Perkhidmatan Pendidikan (SPP) sebelum 31 Mei ini
“Saya ucapkan tahniah kepada yang berjaya dan buatlah yang terbaik dalam mendidik anak didik kalian,” katanya.
Katanya, menerusi pengumuman itu, 87 peratus kuota bagi program pengambilan guru secara one-off kini sudah diisi.
Radzi berkata, setakat 11 Mei lalu, seramai 13,770 guru sudah ditempatkan di sekolah- sekolah di seluruh negara.

“Kami memutuskan untuk memberi 2,400 tempat kepada guru COS, manakala baki 2,500 tempat lagi akan diisi untuk matapelajaran yang sukar.
“Baki kekosongan lain adalah untuk matapelajaran yang kita sukar mendapat bekalan daripada pasaran termasuk Bahasa Inggeris, Pendidikan Seni Visual dan mata pelajaran di sekolah jenis kebangsaan cina (SJKC),” katanya. – KOSMO! ONLINE